Diari Oficial de la Generalitat Valenciana


Sumari del DOGV 3651, del 23-12-1999 (1999/10335)

ORDRE de 21 de desembre de 1999, de la Conselleria d'Ocupació, per la qual s'aproven les bases reguladores i el procediment general per a la concessió d'ajudes econòmiques per al desenvolupament de programes de formació professional ocupacional i tallers de formació i inserció laboral i s'hi convoquen per a l'any 2000.
--------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

Estat**DEROGADA**

Permalink ELI

**https://dogv.gva.es/va/eli/es-vc/o/1999/12/21/(1)/dof/vci/html**

### Dades del document

Número de DOGV
:   3651

Data del DOGV
:   23-12-1999

Secció del DOGV
:   I. DISPOSICIONS GENERALS

Número del document
:   1999/10227


Data del document
:   21-12-1999

Organisme emissor
:   Conselleria d'Ocupació

Tipus de document
:   Ordre

Correcció d'errades

Anàlisi jurídica

 Descriptors 

:   * formació professional
    * ajuda a l'ocupació
    * suport econòmic
    * lluita contra l'atur

ORDRE de 21 de desembre de 1999, de la Conselleria d'Ocupació, per la qual s'aproven les bases reguladores i el procediment general per a la concessió d'ajudes econòmiques per al desenvolupament de programes de Formació Professional Ocupacional i tallers de formació i inserció laboral i s'hi convoquen per a l'any 2000. [1999/10168]
  
Des de l'any 1993, la Generalitat Valenciana ha gestionat el Pla Nacional de Formació i Inserció Professional mitjançant ordres anuals que recollien l'experiència adquirida en la gestió de l'indicat pla. Això ha permés consolidar una actuació administrativa amb vista a la tramitació de les ajudes per a la formació professional ocupacional.
  
La indicada gestió del Pla FIP i la consolidació de l'actuació administrativa aconsellen donar a la convocatòria d'ajudes a la formació professional ocupacional, que fins al 1999 s'efectuava mitjançant una ordre anual, un caràcter estable, que permetrà als possibles beneficiaris de les ajudes una actuació subjecta a una major permanència que les convocatòries anuals, cosa que redundarà en benefici últim de la qualitat de la formació i la creació d'ocupació.
  
Es manté en aquesta ordre l'adaptació dels continguts mínims de la formació professional ocupacional, que han sigut definits per a diverses especialitats per distints reials decrets, amb validesa en tot el territori nacional i caràcter oficial, a través de la programació que s'impartirà als centres de formació i inserció professional de titularitat de la Generalitat Valenciana
  
Es garanteixen els principis d'igualtat d'oportunitats entre home si dones, de protecció a la família i de reinserció social d'aquelles persones que hagueren sigut deshabituades de l'addicció a les drogues o d'altres trastorns addictius, dins de la política desenvolupada pel Govern Valencià.
  
D'altra banda, l'article 47 del Text Refós de la Llei d'Hisenda Pública de la Generalitat Valenciana, aprovada pel Decret Legislatiu de 26 de juny de 1991, estableix que els consellers corresponents establiran, en el cas que no n'hi haja, i prèviament a la disposició dels crèdits, les oportunes bases reguladores de la concessió de les subvencions.
  
En virtut d'això, i fent ús de les facultats que m'atorguen la Llei 5/1983, de 30 de desembre, del Govern Valencià, i el Decret 92/1999, del Govern Valencià, pel qual s'aprova el Reglament Orgànic i Funcional de la Conselleria d'Ocupació, i havent pres en consideració l'Acord Valencià per l'Ocupació i la Formació,
  
ORDENE
  
TÍTOL I
  
Normes generals
  
Article 1. Objectiu i àmbit
  
L'objecte de la present ordre és establir el marc regulador de les ajudes econòmiques que convoca la Conselleria d'Ocupació per a fomentar i desenvolupar tant activitats formatives adreçades a treballadores i treballadors desocupats, a fi de proporcionar-los la qualificació professional per a exercir una ocupació concreta i adequada a les necessitats del mercat de treball a la Comunitat Valenciana, com dels tallers de formació que faciliten la inserció laboral de les persones en situació de desocupació amb greus dificultats d'integració en el mercat del treball.
  
Totes les accions formatives s'hauran de desenvolupar a la Comunitat Valenciana. No obstant això, la Conselleria d'Ocupació podrà, amb caràcter excepcional, atorgar ajudes a aquells projectes que, per les seues especials característiques, s'hagen de desenvolupar fora del territori de la Comunitat Valenciana, quan es fonamente de manera suficient en la sol·licitud, i segons el criteri de l'òrgan competent per a resoldre.
  
Article 2. Naturalesa de les ajudes
  
Les ajudes recollides en la present disposició tindran la naturalesa jurídica de subvencions públiques i aniran destinades:
  
- Al finançament total o parcial dels cursos i tallers que es realitzen a l'empara d'aquesta ordre.
  
- A la concessió d'ajudes a l'alumnat assistent als dits cursos i tallers.
  
Article 3. Beneficiaris
  
Podran sol·licitar les ajudes recollides en la present ordre:
  
1. Les següents entitats:
  
- Les empreses privades o públiques, tant si són persones físiques com jurídiques.
  
- Les entitats locals.
  
- Les organitzacions empresarials.
  
- Les organitzacions sindicals.
  
- Altres entitats sense fi de lucre.
  
Els qui aspiren a ser perceptors de les diferents ajudes hauran de reunir els requisits generals següents:
  
- Tenir personalitat jurídica pròpia.
  
- Estar al corrent de les seues obligacions tributàries i de la Seguretat Social en els termes establits per l'ordre de la Conselleria d'Economia i Hisenda de 30 de maig de 1996.
  
- Haver complit les obligacions adquirides en el supòsit d'haver percebut altres subvencions de la Generalitat Valenciana, especialment pel que fa als compromisos d'inserció o contractació d'exercicis anterior en qualsevol de les vies de programació.
  
- Acreditar capacitat suficient de mitjans materials, humans i organitzatius per a complir els objectius establits en el programa.
  
2. Els alumnes participants en accions de formació ocupacional i en els tallers, quan així estiga previst.
  
Article 4. Difusió
  
Serà obligació dels beneficiaris de les ajudes regulades en la present ordre fer saber de forma inequívoca que es tracta d'una acció subvencionada per la Conselleria d'Ocupació de la Generalitat Valenciana i cofinançada pel Fons Social Europeu, de conformitat amb les instruccions i els models normalitzats que a aquest efecte subministre la Direcció General de Formació i Inserció Professional.
  
TÍTOL II
  
Procediment
  
Article 5. Presentació de sol·licituds, documentació i termini
  
1. Les sol·licituds es presentaran en qualsevol dels registres de la Conselleria d'Ocupació o per mitjà de qualsevol altra de les formes establides en l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, i s'hi utilitzaran els models normalitzats facilitats a aquest efecte per les direccions territorials d'Ocupació. Cada sol·licitud es formularà incloent-hi totes les accions formatives corresponents a l'entitat, en el seu àmbit provincial, amb indicació de la via de programació elegida, i seran úniques per a cada tipus de taller i programa.
  
2. Tota sol·licitud haurà d'anar acompanyada de la documentació següent:
  
- Documentació acreditativa i identificadora del sol·licitant i del seu representant legal.
  
- Document d'identificació fiscal de l'entitat sol·licitant.
  
- Dades de domiciliació bancària segons model normalitzat facilitat a l'efecte (fitxa de manteniment de tercers).
  
- Certificat d'estar al corrent de les obligacions tributàries i amb la Seguretat Social en els termes establits en l'Ordre de 30 de maig de 1996 de la Conselleria d'Economia i Hisenda (DOGV núm. 2.775), la validesa del qual s'haurà d'estendre a la data d'acabament del termini de presentació de sol·licituds.
  
- Projecte de les accions formatives i dels tallers que es desitja impartir. Els projectes que continguen el pla formatiu de l'entitat col·laboradora es presentaran en una única sol·licitud i, en el supòsit de tallers, hauran d'incloure, si és el cas, el programa de realització d'inversions, que hauran d'efectuar-se en la primera meitat del programa formatiu del taller. Aquests projectes es presentaran en suport magnètic i en paper.
  
- En el supòsit que l'entitat sol·licitant dels tallers recollits en els capítols V i VI del títol IV de la present ordre siga una empresa, pública o privada, caldrà presentar un compromís d'inserció laboral de com a mínim el 40% dels assistents que finalitzen la corresponent acció formativa.
  
- En el supòsit dels tallers de persones discapacitades i en situació de marginació social, hauran d'aportar, a més a més, els documents que s'assenyalen en els articles 50 i 54, respectivament, de la present ordre.
  
- El grau d'inserció o contractació assolit, si és el cas, en l'últim exercici, d'acord amb el que s'ha establit en l'annex I de la present ordre.
  
No s'aportaran els tres primers documents assenyalats més amunt si els té ja la Conselleria d'Ocupació, per haver sigut aportats en el mateix exercici o en l'immediatament anterior, sempre que aquests no hagueren experimentat variació.
  
Quan la sol·licitud no reunisca els requisits establits en la present ordre o no s'adjunte la documentació que d'acord amb aquesta ordre resulte exigible, de conformitat amb el que s'ha previst en l'article 71 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, segons la redacció que en fa la Llei 4/1999, es demanarà als interessats que en un termini de 10 dies, esmenen la falta o adjunten els documents necessaris, amb indicació que si no ho fan així, es considerarà que han desistit de la seua petició, després de la resolució prèvia que haurà de ser dictada en els termes previstos en l'article 42 de la mencionada llei.
  
3. Les ajudes previstes en les presents bases es convocaran mitjançant ordre de la Conselleria d'Ocupació. El termini per a presentar les sol·licituds serà d'un mes comptador des de l'endemà de la publicació d'aquesta convocatòria en el Diari Oficial de la Generalitat Valenciana.
  
Per a l'any 2000, les sol·licituds de subvenció es presentaran en el termini d'un mes comptador des de l'endemà de la publicació de la present ordre en el Diari Oficial de la Generalitat Valenciana.
  
4. En el cas d'entitats que presenten projectes relacionats amb les vies 3 i 5 del programa d'inserció al treball i amb el programa de formació pràctica en empreses, el termini de presentació de sol·licituds serà fins al 30 de juny de l'exercici en el qual es desenvoluparà l'acció formativa, i quedarà condicionada l'obtenció de l'ajuda a l'existència de crèdit disponible. En aquest cas les sol·licituds es formularan com a mínim un mes abans de la data d'inici prevista per al curs en qüestió.
  
Article 6. Valoració de les sol·licituds
  
Tota sol·licitud estarà subjecta a:
  
1. Una valoració formal a càrrec del personal de la Conselleria d'Ocupació, que supervisarà si es compleixen els requisits formals previstos en la present ordre, i avaluarà:
  
- El grau d'inserció assolit per l'entitat en l'últim exercici amb caràcter global i per a l'especialitat sol·licitada.
  
- La infraestructura docent de l'entitat sol·licitant, després de visitar les instal·lacions, llevat dels casos de:
  
· Via 1 de programació, recollida en l'article 13 de la present ordre.
  
· Via 2 de programació, recollida en l'article 13 de la present ordre, quan les especialitats estiguen homologades amb anterioritat a la data de presentació de la sol·licitud.
  
· Tallers previstos en els capítols V i VI del títol IV de la present ordre.
  
- Expectatives d'ocupació:
  
· El compromís d'inserció voluntàriament manifestat per les entitats sol·licitants.
  
· La prioritat de l'acció formativa, d'acord amb la relació de prioritats formatives que es publicarà en el Diari Oficial de la Generalitat Valenciana amb anterioritat al 15 d'octubre de cada exercici.
  
- La qualitat de la docència realitzada en l'últim exercici.
  
- A partir de l'any 2000 es valoraran positivament els projectes d'entitats que en edicions anteriors hagen afavorit la participació de les dones en aquelles especialitats en les quals estiguen infrarepresentades, d'acord amb el que s'ha establit en l'Ordre del Ministeri de Treball i Seguretat Social de 16 de setembre de 1998 (BOE núm. 233, de 29 de setembre de 1998), per al foment de l'ocupació estable de dones en les professions i ocupacions amb menor índex d'ocupació femenina, o norma que la substituïsca.
  
2. Una valoració material a càrrec d'un comité d'experts, designat pel conseller d'Ocupació, analitzarà el contingut teòric i pràctic dels cursos, la metodologia d'impartició d'aquests i la idoneïtat del professorat.
  
Aquest comité estarà presidit pel director general de Formació i Inserció Professional o persona en qui delegue i s'hi integraran:
  
- 9 tècnics de l'Àrea de Formació Professional de la Conselleria d'Ocupació (3 per província).
  
- 3 tècnics de l'Àrea de Formació Professional de la Conselleria de Cultura, Educació i Ciència (1 per província).
  
- 4 docents de la Universitat Jaume I, 4 docents de la Universitat Politècnica de València, 4 docents de la Universitat de València-Estudi General, 4 docents de la Universitat d'Alacant i 4 docents de la Universitat Miguel Hernández d'Elx.
  
- 6 representants dels sindicats més representatius.
  
- 6 representants de les associacions empresarials més representatives.
  
- 1 representant del Consell de Cambres Oficials de Comerç i Navegació de la Comunitat Valenciana.
  
3. Realitzades ambdues valoracions i atesa l'oportunitat de l'acció, s'efectuaran les propostes de resolució, que hauran d'estar suficientment motivades, i s'indicaran els factors o criteris que s'han tingut en compte en la valoració i la seua aplicació concreta.
  
4. Ambdues avaluacions s'ajustaran als criteris de valoració que consten en l'annex I de la present norma.
  
Article 7. Tramitació, resolució i recursos
  
1. Valorades les sol·licituds, el director general de Formació i Inserció Professional per delegació del conseller d'Ocupació dictarà la corresponent resolució.
  
En els casos de sol·licituds d'ajudes a la formació ocupacional a través de les vies 1, 2 i 4 de les previstes en l'article 13 de la present ordre, i de sol·licituds d'ajudes a tallers de formació i inserció laboral, les resolucions es dictaran una vegada que s'hagen valorat totes les peticions realitzades en la corresponent convocatòria i d'acord amb la puntuació obtinguda.
  
En els casos de sol·licituds d'ajudes ala formació ocupacional, a través de les vies 3 i 5 previstes en l'article 13 de la present ordre i en supòsit previst en l'article 37.2, es resoldran les sol·licituds a mesura que les entitats presenten la documentació exigida en les presents bases.
  
2. El termini màxim per a resoldre i notificar la resolució procedent serà de sis mesos comptadors des de la presentació de la sol·licitud en qualsevol dels registres d'entrada de la Conselleria d'Ocupació, en el supòsit que aquesta s'efectuara una vegada publicada l'ordre per la qual es fan públics la totalitat de les línies de crèdit i l'import global màxim destinat a la concessió d'ajudes previstes en la present ordre. Altrament, el termini s'iniciarà a partir de l'endemà de la dita publicació.
  
3. Transcorregut el termini anterior sense que s'hi haja dictat i notificat resolució expressa, s'entendrà desestimada la pretensió per silenci administratiu, de conformitat amb el que s'ha previst en l'article 44.1 de la Llei 30/1992, de Règim Jurídic de les Administracions Públiques i del Procediment Administratiu Comú, en la redacció que en fa la Llei 4/1999, de 13 de gener. I això sense perjudici que subsistisca l'obligació legal de resoldre la petició formulada.
  
4. La resolució de concessió de les ajudes en fixarà expressament la quantia concedida i incorporarà, si és el cas, les condicions, obligacions i determinacions accessòries a què haja d'ajustar-se l'entitat beneficiària; i s'hi notificarà als interessats en els termes previstos en l'article 58 de la Llei 30/1992, abans esmentada. El text de les resolucions contindrà les dades relatives a cada curs o taller, la denominació del curs o taller, el número d'expedient, l'entitat col·laboradora, el lloc d'impartició, la duració horària, el nombre d'alumnes i el mòdul econòmic.
  
5. Les resolucions que dicte el director general de Formació i Inserció Professional a l'empara de la present ordre, esgoten la via administrativa i contra elles podrà interposar-se recurs contenciós administratiu davant la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos comptadors des de l'endemà de la notificació de la resolució, d'acord amb el que s'ha establit en l'article 14 de la Llei 29/1998, de 13 de juliol, reguladora de la Jurisdicció Contenciosa Administrativa. I això sense perjudici del que s'ha disposat en els articles 116 i 117 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, i de la possibilitat que els interessats puguen exercir-ne, si és el cas, qualsevol altre que estimen procedent.
  
Davant la desestimació per silenci administratiu, podrà interposar-se enfront de l'acte presumpte idèntic recurs, en el termini de sis mesos comptadors des que haguera finalitzat el termini que per a dictar i notificar resolució expressa s'esmenta en el núm. 3 d'aquest article. Tot això de conformitat amb el que s'ha disposat en l'article 46.1 de la Llei 29/1998, de 13 de juliol, reguladora de la Jurisdicció Contenciosa Administrativa, i sense perjudici del que s'ha disposat en els articles 116 i 117, abans esmentats.
  
Article 8. Obligacions de les entitats beneficiàries
  
Són obligacions de les entitats beneficiàries:
  
- Realitzar les accions subvencionades d'acord amb el que es preveu en aquesta ordre i en la resolució d'aprovació, i justificar-ne l'execució.
  
- Facilitar a la Conselleria d'Ocupació les tasques de seguiment i control tècnic.
  
- Ajustar-se a les accions de control que s'estableixen en aquesta mateixa ordre.
  
- Subjectar-se a les accions de control financer que legalment corresponguen en relació amb la subvenció concedida.
  
- Comunicar a la Conselleria d'Ocupació la concessió de qualssevol altres subvencions o ajudes que, amb la mateixa finalitat, els siguen atorgades per una altra administració o ens públic o privat.
  
- No percebre cap quantitat de l'alumnat participant en l'acció subvencionada.
  
- Portar comptabilitat codificada de les despeses imputables a cada subvenció concedida.
  
Article 9. Costos elegibles per a les entitats beneficiàries
  
Els costos elegibles es distribuiran en:
  
I) Despeses de professorat (part A): despeses de professorat i control de la docència.
  
1. Quedaran compresos en aquest concepte:
  
- Salaris del professorat o, si és el cas, del servei docent extern, per a l'horari exclusiu d'impartició de les accions formatives.
  
- Despeses de Seguretat Social a càrrec de l'entitat col·laboradora quan haja contractat els docents com a treballadors per compte d'un altre, amb obligació d'afiliació i/o alta d'aquests en la Seguretat Social.
  
- Costos de control de la qualitat de la docència, incloent-hi exclusivament els següents conceptes:
  
- Avaluacions i revisions periòdiques dels alumnes.
  
- Preparació de classes.
  
- Tutories.
  
Aquests conceptes hauran d'estar especificats en el projecte que acompanya la sol·licitud de l'acció formativa, si s'hi han de justificar despeses. No s'acceptaran justificacions que no estiguen recollides en el projecte.
  
Les activitats de control de la docència hauran de ser exercides exclusivament pel docent, excepte en el supòsit de les tutories, les quals podran ser realitzades per persona distinta l'activitat de la qual estarà detallada en el projecte. Com a màxim l'import que s'impute a aquest apartat serà el 25% del total que aparega en la resolució de concessió com a part A, exceptuant-ne els supòsits de formació a distància.
  
2. Únicament s'admetran justificants de pagaments a persones físiques, tant si el servei ha sigut prestat pel personal de la mateixa entitat beneficiària com si s'ha contractat una prestació de serveis professionals amb persones alienes a aquesta.
  
3. En el supòsit del Programa de Formació a Distància únicament es tindran en compte els costos corresponents a tutories, avaluacions i revisions periòdiques dels alumnes.
  
4. El límit màxim de la despesa que s'ha de justificar en relació amb cada un dels docents i tutors de l'acció formativa no podrà sobrepassar el doble del mòdul en pessetes per alumne/hora establit per a la part A en l'Ordre del Ministeri de Treball i Seguretat Social de 13 d'abril de 1994 (BOE núm. 101, de 28 d'abril de 1994), per la qual es desenvolupa el Reial Decret 631/1993, de 3 de maig de 1993, pel qual es regula el Pla Nacional de Formació i Inserció Professional.
  
II) Despeses d'organització o institucionals (part B). Es classifiquen en:
  
- Costos indirectes:
  
· Despeses d'assegurances d'accidents de l'alumnat, que comprendrà l'accident in itinere i els que hagen succeït en pràctiques no laborals.
  
· Despeses de selecció de l'alumnat, quan es justifiquen i es motiven adequadament.
  
· Despeses de personal directiu i administratiu atribuïbles al desenvolupament de l'acció formativa. En cap cas aquesta despesa podrà superar el 20% de la part B que aparega en la resolució de concessió. Seran imputables les despeses que es produïsquen tant en el període d'impartició del curs, com en els quinze dies anteriors a l'inici i els quinze dies posteriors a l'acabament.
  
· Despeses generals atribuïbles a l'acció formativa:
  
- despeses de publicitat, que responguen a les actuacions realitzades tot complint el que es disposa en l'article 4 de la present norma.
  
- despeses de lloguers, tant d'instal·lacions com de maquinària lligada directament a la docència.
  
- despeses d'energia elèctrica, combustible i, en general, manteniment de les instal·lacions i els equips docents.
  
- despeses de comunicació (fax, telèfon, connexió, Internet, etc.) fins a un màxim del 5% de la part B que aparega en la resolució de concessió, exceptuant-ne els supòsits de formació a distància.
  
· Despeses de difícil justificació, fins a un 10% de les despeses justificades com a part B. Aquest concepte no tindrà consideració de cost elegible en el cas dels tallers.
  
- Costos directes:
  
· Amortització d'instal·lacions, equips i eines de duració superior a un exercici natural, excloent-ne la d'aquells béns que hagen sigut objecte de subvenció pública per a adquirir-los. Aquestes despeses es calcularan d'acord amb la normativa vigent i hauran de correspondre a inversions oficialment registrades en la comptabilitat de l'entitat beneficiària de la subvenció. En cap cas les despeses d'amortització d'aquests béns -que hauran de tenir sempre una connexió directa amb l'activitat docent de l'entitat col·laboradora en qüestió- podran superar una imputació del 25% de la part B que aparega en la resolució de concessió.
  
· Material consumible adquirit per al desenvolupament de la docència no recuperable a l'acabament del curs o del taller, com són els d'oficina, subministraments, elèctrodes, ferro, ciment, etc.
  
· Altres costos imputables a l'acció formativa, en particular:
  
- compra de material didàctic.
  
- despeses de traducció de materials d'ensenyament.
  
- despeses de recopilació, impressió, ... de materials d'ensenyament.
  
En el cas de les despeses generals i altres costos recollits en el punt anterior, l'entitat beneficiària haurà d'adjuntar a la documentació exigida amb caràcter general per a la justificació de despeses, una memòria per acció formativa explicativa dels càlculs realitzats per a imputar aquests costos.
  
Per al Programa de Formació a Distància: les despeses de la part B seran:
  
- Despeses de gestió, administració i altres despeses generals.
  
- Despeses de producció i subministrament de mitjans didàctics.
  
- Despeses de reproducció de material per a l'aprenentatge a distància i equip per a pràctiques.
  
III) Beques i dietes d'alumnes (part C). Aplicable als tallers i que comprendrà les despeses d'alumnat per assistència, en el casos previstos.
  
IV) Inversions (part D). Així mateix, aplicable als tallers adreçats a persones discapacitades o en situació de marginació social, i que comprendrà les despeses per inversió o adquisició d'equipament en els casos previstos, i d'adaptació de locals per a persones minusvàlides.
  
V) No es considerarà cost elegible, en cap de les parts de la subvenció anteriorment mencionades, l'IVA o altres càrregues tributàries quan siguen compensades per l'entitat beneficiària.
  
VI) Els cursos hauran de ser impartits pel mateix sol·licitant, per la qual cosa les despeses corresponents als mòduls A, B i D hauran de ser pagades per la mateixa entitat beneficiària, que és la que ha de reunir les característiques i els requisits enunciats en l'article 3.
  
Article 10. Liquidació de les ajudes
  
1. Una vegada començada l'acció formativa o el taller i després de la certificació del director territorial d'Ocupació que l'entitat beneficiària compleix el que s'estableix en els articles 33 i 63, segons els casos, de la present ordre, es lliurarà el 30% de l'import de l'ajuda.
  
No obstant això, es podrà avançar a l'entitat beneficiària el percentatge màxim de l'import de l'ajuda que establisca per a aquests supòsits la Llei d'Hisenda Pública de la Generalitat Valenciana, després de l'aval bancari previ a favor de la Generalitat Valenciana en la forma legalment prevista.
  
2. El percentatge restant de la subvenció es farà efectiu en finalitzar l'acció subvencionada i serà necessària la presentació, a través de l'aplicació informàtica SIDEC que lliurarà la Conselleria d'Ocupació a les entitats que impartisquen l'acció formativa a l'inici del curs, de la següent documentació:
  
- La declaració de despeses efectivament realitzades per la impartició d'aquesta.
  
- Els documents justificatius de la despesa corresponent a la part A.
  
- La memòria a què fa referència l'article 9.II de la present ordre.
  
- La relació de factures relatives a les despeses corresponents a la part B.
  
- La pòlissa de l'assegurança de l'alumnat, en el cas que no s'hi haja aportat amb anterioritat.
  
En el cas dels tallers, caldrà presentar, a més de tot l'anterior, els justificants de les parts B i D, i també la relació de factures corresponents a la part D. Per a la justificació de la part C de la subvenció caldrà omplir la fitxa inclosa en el SIDEC, en la qual es detallaran els noms dels alumnes, els dies que hi han assistit, l'import de les ajudes i el rebut firmat per cada un dels alumnes.
  
En el programa de pràctica en empreses s'acreditaran documentalment les despeses de tutoria i d'assegurança dels alumnes en tot el període en què s'efectue la formació pràctica, i també la resta de despeses originades per aquesta.
  
Així mateix caldrà adjuntar els certificats dels dies que realment han assistit els alumnes beneficiaris de les ajudes recollides en el capítol II del títol III de la present ordre, i també la documentació justificativa de la inserció realitzada en cas de compromís d'inserció, tenint en compte únicament per a acreditar la inserció o la contractació, els contractes de duració igual o superior a tres mesos a jornada completa setmanal, o període de treball real equivalent en el cas de contractacions a temps parcial, independentment de l'activitat de què es tracte.
  
Aquesta declaració de despeses, i tramesa de documents justificatius, realitzada a l'efecte del que s'ha establit en l'article 47 del Text Refós de la Llei d'Hisenda Pública de la Generalitat Valenciana, haurà d'efectuar-se en el termini màxim de 15 dies naturals comptats des de l'endemà de l'acabament de l'acció formativa, si en la resolució no se'n fixara un altre de diferent.
  
La documentació justificativa de la part B, en el cas dels cursos de formació, haurà de tenir-la l'entitat i podrà ser requerida per l'òrgan competent a fi de dur a terme la correcta fiscalització dels fons destinats a l'execució dels projectes aprovats.
  
3. El pagament de les subvencions atorgades en concepte d'inversió es realitzarà en el moment en què es justifique l'obra, en els termes establits en l'article 46.3 del Text Refós de la Llei d'Hisenda Pública, o de l'adquisició d'equipament, que s'haurà de realitzar en la primera meitat del període de realització del taller.
  
Article 11. Minoracions i resolució de l'ajuda concedida
  
1. L'alteració d'alguna de les característiques no essencials del projecte aprovat, l'incompliment d'algunes condicions establides en la resolució, la falta de justificació de les despeses subvencionades i la concessió, amb posterioritat a la presentació de la sol·licitud d'altres ajudes públiques o privades que en conjunt superen el cost de l'activitat que ha de desenvolupar el beneficiari, podrà donar lloc a la minoració de la subvenció concedida.
  
En especial, a la vista de la documentació presentada, relativa a l'acció formativa o taller desenvolupat per l'entitat, es procedirà a la minoració de la subvenció concedida en els següents supòsits:
  
- No haver impartit la totalitat de les hores lectives aprovades per resolució. Es procedirà en aquest supòsit a la minoració proporcional de la subvenció concedida per a les parts A i B.
  
- Per baixes dels alumnes:
  
- L'entitat disposarà de deu dies lectius des de l'inici per a completar el nombre d'alumnes indicat en la resolució de concessió. Si no es completara l'indicat nombre, s'aplicarà la minoració proporcional corresponent en la part A i en la part B de la subvenció concedida o de l'import de la subvenció resultant una vegada efectuada la minoració per hores, si és el cas. Des de l'onzé dia i fins a la primera meitat del període de duració del curs, l'entitat podrà substituir els alumnes que hagen sigut baixa amb noves altes, sense superar mai el nombre de participants existent el desé dia lectiu. Els alumnes que hagen causat baixa i no hagen sigut substituïts per nous participants determinaran la minoració proporcional en la part A i en la part B de la subvenció concedida o de l'import de la subvenció resultant una vegada efectuada la minoració per hores, si és el cas.
  
· Quan en la segona meitat del curs es produïra una disminució del nombre d'alumnes no imputable a l'entitat col·laboradora, només es minorarà la part B de la subvenció concedida de la subvenció recalculada, si és el cas, a partir de la tercera baixa inclusivament. No s'aplicarà cap minoració quan l'abandonament de l'alumne, en aquesta segona meitat del curs, es dega a contractació degudament acreditada, que podrà ser-ho mitjançant declaració responsable on conste el nom de l'empresa, la data de contractació i el número patronal, dades que poden ser comprovades per l'administració.
  
· Per no haver-se justificat en els termes establits en l'ordre i en la resolució de concessió d'ajudes la totalitat de les despeses subvencionades.
  
· Per no haver-se acreditat íntegrament el compromís d'inserció assumit per l'entitat. Aquesta minoració s'aplicarà sobre el total de les parts A i B de la subvenció concedida o de l'import resultant després d'efectuar les minoracions oportunes, si és el cas, d'acord amb el grau de compliment del compromís d'inserció o contractació.
  
2. L'incompliment pel beneficiari de qualsevol dels requisits, les condicions i totes altres circumstàncies que van donar lloc a l'atorgament de la subvenció, la variació de la finalitat de l'actuació o la falta de justificació de l'acció, donarà lloc a la incoació per part de l'òrgan competent per a la concessió de les ajudes del corresponent expedient, que podrà finalitzar, si és el cas, amb la resolució de la subvenció i l'obligació de reintegrar les quantitats indegudament percebudes i l'interés de demora des del moment del pagament de la subvenció. En la tramitació del procediment es garantirà en tot cas el dret de l'interessat a l'audiència.
  
En especial, es podrà resoldre la subvenció concedida en els següents supòsits d'incompliment per part de l'entitat:
  
· Incompliment de la finalitat per a la qual la subvenció va ser concedida, o de les condicions imposades per a la concessió en l'aprovació de la programació.
  
· Percepció per l'entitat col·laboradora de qualsevol quantitat econòmica procedent de l'alumnat participant en els cursos.
  
· Qualsevol altre motiu que perjudique el fi últim pel qual la subvenció haja estat concedida i, en particular, l'incompliment dels criteris emanats de la present ordre.
  
· La falsedat de les dades contingudes en la declaració prevista en l'apartat 2 de l'article 10 de la present ordre.
  
Tot això, sense perjudici del que s'ha previst en els articles 28, 37 i 45 de la Llei 8/1988, de 7 d'abril, d'Infraccions i Sancions en l'Ordre Social.
  
TÍTOL III
  
Normes relatives als diversos programes
  
de formació professional ocupacional
  
CAPÍTOL I
  
De les ajudes a la formació professional ocupacional
  
Secció primera
  
Disposicions generals
  
Article 12. Programes d'actuació
  
Les accions formatives s'organitzaran d'acord amb els següents programes:
  
- Programa d'Inserció al Treball.
  
- Programa de Formació Pràctica en Empreses.
  
- Programa de Formació a Distància.
  
Article 13. Vies de programació
  
1. Els programes d'actuació recollits en l'article anterior seran duts a terme:
  
1.1. A través de centres col·laboradors homologats, per a les especialitats que consten en la resolució d'homologació, en data anterior a l'inici del termini de presentació de sol·licituds. En aquests supòsits podrà assumir-se, si és el cas, un compromís d'inserció.
  
1.2. A través de convenis de col·laboració que es considere oportú subscriure entre la Conselleria d'Ocupació i les organitzacions empresarials, sindicals, diputacions o associacions que integren entitats locals, d'acord amb la normativa vigent. Així mateix, podran subscriure's els convenis de col·laboració que es considere oportú amb empreses que assumisquen un compromís de contractació de com a mínim un 80% de l'alumnat que finalitze l'acció formativa. Aquest compromís serà d'obligat compliment una vegada acabada l'acció formativa i s'exigirà en les condicions recollides en l'article 10.2 d'aquesta ordre.
  
1.3. A través d'empreses que assumisquen un compromís de contractació de com a mínim un 50% dels alumnes que finalitzen l'acció formativa, que haurà de realitzar-se exclusivament en la mateixa empresa beneficiària de la subvenció o a través d'organitzacions empresarials de caràcter sectorial que assumisquen un compromís de contractació de com a mínim un 50% de l'alumnat que finalitze l'acció formativa en les empreses que integren l'organització impartidora de l'acció formativa. Aquest compromís serà de compliment obligat una vegada formalitzada l'acció formativa i en les condicions recollides en l'article 10 d'aquesta ordre.
  
1.4. A través d'entitats que aporten recursos per a desenvolupar la programació als centres FIP de titularitat de la Generalitat Valenciana per blocs temàtics, segons la relació d'especialitat per a aquesta via que es publicarà en el Diari Oficial de la Generalitat Valenciana amb anterioritat al 15 d'octubre de cada exercici.
  
1.5. A través d'empreses o associacions empresarials i sindicals que, per mancar d'infraestructura docent pròpia, vulguen impartir accions formatives utilitzant les instal·lacions dels centres FIP de titularitat de la Generalitat Valenciana, assumint un compromís d'inserció laboral de com a mínim un 50% dels alumnes que finalitzen l'acció.
  
2. Aquelles especialitat formatives el codi de les quals acabe amb les lletres CCC únicament podran programar-se assumint un compromís d'inserció laboral de l'alumnat de com a mínim un 40%. Aquest compromís serà de necessari compliment en els termes i les condicions previstes en l'article 10.2 de la present ordre, amb independència de l'existència o no de convocatòries que habiliten per a l'exercici de les corresponents professions.
  
Article 14. Quantia de la subvenció
  
La subvenció s'establirà d'acord amb els conceptes fixats en l'Ordre de 13 d'abril de 1994, del Ministeri de Treball i Seguretat Social, per la qual es dicten normes de desplegament del Reial Decret 631/1993, de 3 de maig, pel qual es regula el Pla Nacional de Formació i Inserció Professional, o per la norma que la substituïsca, exceptuant-ne el Programa de Formació Pràctica en Empreses en què la quantia es fixa en 255 pessetes (1,53 euros) i 120 pessetes (0,72 euros) per als mòduls A i B, respectivament, per alumne o alumna i hora de pràctiques, i en la via de programació d'entitats que desenvolupen la programació als centres FIP de titularitat de la Generalitat Valenciana; en aquest cas els mòduls econòmics establits en la mencionada ordre ministerial, es reduiran proporcionalment als recursos que no hagen de ser aportats per l'entitat.
  
Secció segona
  
Programes d'inserció al treball
  
Article 15. Objectius
  
El present programa té com a finalitat millorar el nivell de qualificacions d'aquells que manquen de nivells de coneixements i competències adequats a les necessitats socioeconòmiques, a fi de facilitar la seua inserció al mercat laboral i contribuir a la promoció de l'autoocupació.
  
Per a la consecució de l'objectiu assenyalat s'impartiran els cursos distribuïts per demarcacions territorials, d'acord amb les prioritats que determinarà la Conselleria d'Ocupació.
  
Article 16. Destinataris dels cursos
  
Podran participar en els cursos corresponents a aquest programa les persones desocupades inscrites en les oficines d'ocupació.
  
Article 17. Sol·licitants
  
Podran sol·licitar les ajudes previstes en aquest programa les entitats de l'article 3 que programen cursos d'acord amb les vies previstes en l'article 13 de la present norma.
  
Article 18. Documentació específica que cal aportar amb la sol·licitud.
  
Les entitats sol·licitants elaboraran un projecte individualitzat per a cada acció formativa en el qual es recolliran per aquest ordre els següents aspectes:
  
1. Dades generals de l'acció formativa:
  
· Denominació del curs.
  
· Lloc d'impartició (carrer o plaça i número).
  
· Nombre de participants (entre 12 i 17 a excepció de la via 3 de programació, en la qual no hi haurà un nombre mínim de participants).
  
· Nombre d'hores.
  
2. Formulació dels objectius que el desenvolupament del curs pot complir en relació amb el foment de l'ocupació, de forma detallada.
  
2.1 Pla d'inserció
  
A fi de justificar la programació de l'acció formativa caldrà indicar quines són les empreses que són destinatàries de l'acció formativa i que sol·liciten, impulsen o col·laboren en el disseny del curs, de manera que els seus continguts coincidisquen amb les seues necessitats empresarials de recursos humans.
  
Per a això caldrà indicar de cada una de les empreses associades al curs el nom, l'activitat econòmica, la persona de contacte, el càrrec en l'empresa i el número de telèfon.
  
Caldrà indicar en aquest apartat, si és el cas, el percentatge d'inserció laboral de l'alumnat que finalitze el curs.
  
2.2 Objectius d'aprenentatge
  
Es formularan detalladament les capacitats previstes per a l'alumnat en finalitzar el curs, en consonància amb les necessitats detectades en recursos humans que justifiquen la programació de l'acció.
  
3. Perfil de l'alumnat al qual s'adreça el curs.
  
4. Característiques del grup de desocupats als quals s'orienta l'acció formativa.
  
5. Continguts teòrics que hauran d'incloure necessàriament un mòdul de formació i orientació laboral, amb una duració de 20 hores, que constarà dels següents apartats:
  
1. Seguretat i salut en el treball, amb una duració total de 10 hores i el contingut del qual serà:
  
a) Conceptes bàsics sobre seguretat i salut en el treball (amb una duració de 4 hores):
  
· El treball i la salut: els riscs professionals. Factors de risc.
  
· Danys derivats del treball. Els accidents de treball i les malalties professionals. Altres patologies derivades del treball.
  
· Marc normatiu bàsic en matèria de prevenció de riscs laborals. Drets i deures bàsics en aquesta matèria.
  
b) Riscos generals i la seua prevenció (amb una duració de 4 hores).
  
· Riscos lligats a les condicions de seguretat.
  
· Riscos lligats al medi ambient de treball.
  
· La càrrega de treball, la fatiga i la insatisfacció laboral.
  
· Sistemes elementals de control de riscos. Protecció col·lectiva i individual.
  
c) Riscos específics i la seua prevenció, corresponents a l'activitat del curs (amb una duració de 2 hores).
  
2. Inserció laboral, amb una duració de 10 hores i amb el següent contingut:
  
a) Tècniques de recerca d'ocupació.
  
b) Informació laboral.
  
c) Orientació laboral.
  
En cas que es programen cursos de la nova ordenació (quatre lletres i dos dígits) no caldrà incloure aquest mòdul.
  
6. Indicació expressa de les dades del perfil del professor o professora i dels tutors (titulació, experiència professional i docent, formació en didàctica, ...), que mostre la seua idoneïtat per a impartir la docència en qüestió. La Conselleria d'Ocupació podrà sol·licitar tots els certificats dels aspectes continguts en aquest perfil que estime convenient.
  
7. Descripció d'espais, mitjans i materials que s'utilitzaran durant el desenvolupament del curs. Aquesta descripció se cenyirà a infraestructures lligades a la docència en qüestió.
  
8. Desglossament detallat del pressupost necessari per a dur a terme l'acció formativa.
  
9. Entitats o organismes que col·laboren en el finançament de l'acció.
  
10. Proposta organitzativa.
  
Secció tercera
  
Programa de Formació Pràctica en Empresa
  
Article 19. Objectius i destinataris
  
És l'objectiu d'aquest programa complementar, mitjançant formació pràctica en empreses, a instàncies d'aquestes, els coneixements teoricopràctics adquirits per treballadors o treballadores desocupats que hagen finalitzat algun curs de formació professional ocupacional, subvencionats per la Conselleria d'Ocupació, i necessiten adquirir una experiència de treball real, susceptible de potenciar la seua qualificació professional, a fi d'aconseguir la inserció laboral.
  
Article 20. Sol·licitants
  
Únicament podran sol·licitar les ajudes recollides en el present capítol les empreses, tant persones físiques com jurídiques, d'acord amb la via 3 de l'article 13 de la present ordre.
  
Article 21. Documentació específica que cal aportar amb la sol·licitud
  
1. La sol·licitud anirà acompanyada de la següent documentació específica, a més de la general indicada en la present ordre:
  
- Projecte sobre la formació pràctica que haurà d'incloure:
  
· Descripció del contingut i duració de les pràctiques professionals que s'han de desenvolupar, que necessàriament han de correspondre a l'àrea de coneixements adquirits pels alumnes en els cursos de formació professional ocupacional; no podrà ser superiors a quatre el nombre d'hores de pràctiques per alumne i dia, de dilluns a divendres, ambdós inclusivament.
  
· Sistema de tutories. Hi haurà un tutor per cada tres alumnes o fracció, tutor que serà designat per l'empresa sol·licitant entre el seu personal qualificat, i les funcions del qual seran les següents:
  
· Supervisar i donar suport tècnicament als alumnes en el desenvolupament de les pràctiques.
  
· Distribuir les tasques entre l'alumnat.
  
· Efectuar l'avaluació dels alumnes.
  
En el cas que hi haja dos o més tutors, el representant de l'empresa en designarà un d'ells com a interlocutor d'aquests davant la Conselleria d'Ocupació.
  
· La duració màxima de cada acció formativa serà de 150 hores.
  
- Compromís d'inserció per part de l'empresa sol·licitant de com a mínim el 50% dels alumnes que finalitzen les pràctiques formatives. Aquest compromís de contractació haurà de complir-se amb independència del compromís assumit pels beneficiaris d'una subvenció de les previstes en les seccions 2 i 4 del present capítol.
  
2. Caldrà comunicar als representants dels treballadors del centre laboral en què es desenvolupa la pràctica la relació dels alumnes participants en el programa, la duració i el programa modular.
  
3. La realització de les pràctiques no podrà ser simultània amb un treball remunerat en la mateixa empresa, ni podrà haver existit una relació juridicolaboral amb l'empresa anteriorment. Aquest punt, s'acreditarà mitjançant declaració responsable del representant legal de l'entitat.
  
Secció quarta
  
Programa de Formació a Distància
  
Article 22. Objectius
  
El present programa té com a objectiu cobrir les necessitats de formació professional ocupacional a distància de les persones desocupades, amb flexibilitat horària i presencial.
  
Article 23. Destinataris dels cursos
  
Treballadors o treballadores desocupats inscrits en les oficines d'ocupació que tinguen dificultat per a assistir als centres presencials que impartisquen formació professional ocupacional.
  
Article 24. Sol·licitants
  
Únicament podran sol·licitar les ajudes d'aquest programa les entitats que ho facen a través de la via 1 de programació recollida en l'article 13 de la present ordre.
  
Article 25. Documentació específica que cal aportar amb la sol·licitud
  
Les entitats sol·licitants elaboraran una memòria que haurà de recollir els aspectes a què fa referència l'article 18 d'aquesta norma, amb les següents variacions:
  
- El nombre màxim d'hores de cada curs serà de 400.
  
- El nombre d'alumnes estarà comprés entre 50 i 75.
  
- Tots els cursos hauran de disposar dels següents instruments:
  
- Mitjans didàctics: constituïts pel conjunt de material escrits, audiovisuals, informàtics i/o eines i materials fungibles idonis per a la consecució dels objectius del programa.
  
- Sistema de tutoria: la tutoria s'exercirà a través dels mitjans de comunicació habituals. En el projecte caldrà especificar si les tutories són de caràcter obligatori o facultatiu pe a l'alumnat i si el seu desenvolupament serà en horari continu o limitat. En el supòsit de les tutories presencials es faran constar el nombre d'hores destinades a aquestes i el calendari per al desenvolupament.
  
- Mètodes i tècniques d'avaluació: caldrà especificar els procediments de seguiment i control que permeten seguir l'activitat de l'alumnat, mesurar la interacció d'aquest amb el programa i prevenir-ne l'abandonament, a més de complir les funcions administratives i de gestió.
  
- Organització i recursos: caldrà especificar el model organitzatiu i de gestió, i els recursos humans i materials disponibles per a l'execució dels programes.
  
- Caldrà preveure una sessió d'avaluació presencial de l'alumnat i, especialment, l'existència d'un horari ampli i flexible per a realitzar-la.
  
CAPÍTOL II
  
De les ajudes als alumnes
  
Article 23. Destinataris i quantia de les ajudes
  
Les persones desocupades i inscrites en les oficines d'ocupació de la Comunitat Valenciana que realitzen una acció formativa a l'empara del present títol o a través d'accions formatives impartides amb mitjans propis dependents de la Direcció General de Formació i Inserció Professional, podran sol·licitar una ajuda econòmica en concepte d'assistència, sempre que el curs tinga una duració mínima de quatre hores diàries i hi concórrega algun dels requisits que s'indiquen a continuació:
  
- Que el curs s'impartisca en una localitat que diste més de 10 quilòmetres de la localitat de residència habitual, distància que es calcularà mitjançant el Mapa Oficial de Carreteres del Ministeri de Foment. Aquest requisit, de distància, no s'exigirà per a aquelles persones que acrediten tenir una minusvalidesa.
  
- Qualsevol altra condició física de l'alumne per la qual li siga impossible accedir als cursos en la seua mateixa localitat pels seus propis mitjans, necessitant-hi qualsevol mitjà de transport. Per a acreditar aquest punt haurà d'adjuntar-se a la sol·licitud un certificat mèdic.
  
Amb caràcter general es fixa en 1.000 pessetes (6,01 euros) la quantia màxima que pot percebre cada participant per dia en què haja assistit realment.
  
Article 27. Presentació de sol·licituds, documentació i termini
  
1. Els alumnes que desitgen accedir a l'ajuda prevista la sol·licitaran per mitjà d'instància adreçada al director territorial d'Ocupació de la província en què s'imparteix el curs, utilitzant-hi els models normalitzats facilitats a aquest efecte per les direccions territorials d'Ocupació o bé per l'entitat impartidora, si en disposa .
  
2. Les instàncies aniran necessàriament acompanyades dels següents documents:
  
a) Còpia compulsada del document nacional d'identitat del sol·licitant.
  
b) Còpia compulsada de la targeta de sol·licitud d'ocupació del sol·licitant.
  
c)Certificat de residència o empadronament lliurat per l'ajuntament corresponent.
  
d) Certificat del Centre de Diagnòstic i Orientació de minusvalideses de la Direcció General d'Integració Social de Discapacitats.
  
Per a poder accedir a les ajudes, s'exigirà que els domicilis dels apartats b i c siguen coincidents, excepte en el cas que s'acredite una minusvalidesa, o es done qualsevol altra condició física per la qual li siga impossible accedir als cursos en la seua localitat pels seus propis mitjans, i no s'estarà obligat, en aquests supòsits, a aportar el document c).Tampoc s'exigirà que coincidisquen els domicilis dels apartats b) i c) quan ambdós disten més de deu quilòmetres del lloc d'impartició de l'acció formativa.
  
3. L'esmentada documentació es presentarà dins dels 15 dies hàbils següents a la seua incorporació al curs en qüestió, en qualsevol dels registres de la Conselleria d'Ocupació o per mitjà de qualsevol altra de les formes establides en l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
4. Quan la sol·licitud no reunisca els requisits assenyalats en la present ordre o no s'adjunte la documentació que d'acord amb aquesta resulte exigible, de conformitat amb el que s'ha previst en l'article 71 de l'esmentada Llei 30/1992, segons la redacció que en fa la Llei 4/1999, es demanarà al sol·licitant que en un termini de 10 dies esmene la falta o adjunte els documents necessaris, amb indicació que si no ho fa així, es considerarà que ha desistit de la seua petició, després de la resolució prèvia que haurà de ser dictada en els termes previstos en l'article 42 de la mencionada llei.
  
Article 28. Resolució i recursos
  
1. El director general de Formació i Inserció Professional resoldrà per delegació del conseller d'Ocupació, les sol·licituds de subvencions que els alumnes formulen a l'empara de la present ordre.
  
2. El termini màxim per a resoldre i notificar la resolució procedent serà de sis mesos comptadors des de la presentació de la sol·licitud en qualsevol dels registres d'entrada de la Conselleria d'Ocupació.
  
3. Transcorregut el termini anterior sense que s'hi haja dictat i notificat resolució expressa, s'entendrà desestimada la pretensió per silenci administratiu, de conformitat amb el que s'ha previst en l'article 44.1 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, en la redacció que en fa la Llei 4/1999, de 13 de gener. I això sense perjudici que subsistisca l'obligació de resoldre la petició formulada.
  
4. La resolució de concessió de les ajudes en fixarà expressament la quantia màxima que es concedirà i s'adoptarà d'acord amb els dies del curs, sempre que hi haja disponibilitat pressupostària. La resolució procedent es notificarà als interessats en els termes previstos en l'article 58 de la Llei 30/1992, abans esmentada.
  
5. Les resolucions que dicte el director general de Formació i Inserció Professional a l'empara de la present ordre, esgoten la vida administrativa i contra elles podran interposar-se els recursos indicats en el núm. 6 de l'article 7 de la present ordre.
  
6. Les ajudes econòmiques en concepte d'assistència seran pagades als alumnes que hagen finalitzat el curs, després de la justificació prèvia dels dies que realment hi han assistit, justificació que haurà de ser presentada per l'entitat impartidora del curs en el termini i la forma assenyalats en l'article 10.2 de la present norma.
  
Article 29. Obligacions dels alumnes beneficiaris
  
Els participants en accions de formació ocupacional estan obligats a assistir a les classes de forma regular i contínua.
  
És causa d'exclusió de l'alumne, i de pèrdua, si és el cas, del dret a la corresponent ajuda econòmica, incórrer en tres faltes d'assistència no justificades en el mes. L'entitat impartidora de l'acció formativa farà efectiva la baixa del participant el dia lectiu següent, després de l'acumulació de les faltes mencionades.
  
Les faltes d'assistència justificades no computaran a aquests efectes, llevat que per la seua quantia donen lloc a falta d'aprofitament del curs.
  
CAPÍTOL III
  
Normes relatives a la realització dels cursos de formació
  
Article 30. Tècnics d'enllaç
  
El director territorial d'Ocupació corresponent assignarà a cada una de les entitats col·laboradores un tècnic que actuarà com a interlocutor entre aquestes i la mencionada direcció territorial a fi d'agilitar la gestió.
  
Aquest tècnic tindrà entre les seues funcions:
  
· Informar l'entitat col·laboradora, per escrit, dels tràmits que ha de seguir en desenvolupar el curs, i també de l'oficina d'ocupació a la qual haja de sol·licitar la preselecció dels alumnes.
  
· Estar informat de la realització de les proves de selecció i del contingut d'aquestes.
  
· Conéixer el començament i l'acabament de cada curs.
  
· Estar informat de les incidències que s'esdevinguen en cada curs.
  
· Coordinar les tasques necessàries per a dur a terme el control de qualitat de la docència.
  
· Vetlar pel correcte desenvolupament del curs, proposant les mesures oportunes a l'entitat col·laboradora o a la direcció territorial d'ocupació, si és el cas, inclosa la suspensió cautelar de l'acció formativa, en el termini de 10 dies des que es va efectuar la visita en què es van detectar les anomalies, sense que aquestes hagen sigut esmenades.
  
· Informar l'alumnat de la possibilitat d'acudir a la seua oficina d'ocupació, una vegada que haja finalitzat el curs com a apte, perquè l'especialitat cursada siga recollida en la seua sol·licitud d'ocupació, a fi que puga ser inclòs en les ofertes d'ocupació de l'ocupació corresponent.
  
Article 31. Selecció de l'alumnat
  
1. L'entitat sol·licitant omplirà la documentació relativa al perfil de l'alumnat de cada curs i ho comunicarà al tècnic d'enllaç assignat per la Conselleria.
  
2. Les sol·licituds de preselecció de l'alumnat seran presentades per les entitats que impartisquen les accions formatives en les oficines d'ocupació que els corresponguen, d'acord amb la distribució que efectue la direcció territorial d'Ocupació. La data de la selecció serà acordada per l'oficina d'ocupació i l'entitat d'acord, tant amb les necessitats de l'empresa com amb la possibilitat de l'oficina de disposar dels candidats idonis.
  
3. L'alumnat dels cursos serà preseleccionat per les oficines d'ocupació. En el supòsit que aquestes oficines no proporcionaren en el termini de 15 dies naturals un nombre suficient de persones preseleccionades, l'entitat beneficiària podrà sol·licitar la indicada preselecció d'altres entitats col·laboradores i institucions que recullen entre els seus fins la intermediació entre l'oferta i la demanda de la mà d'obra. En aquest cas l'entitat col·laboradora, si ho considera oportú, podrà incorporar al procés de selecció les persones que estime convenients, sempre que estiguen inscrites en les oficines d'ocupació com a sol·licitants d'ocupació i s'adeqüen als perfils predeterminats per a cada curs.
  
4. L'entitat sol·licitant haurà de disposar del personal tècnic, extern o intern, adequat que requerisca el procés de selecció dels participants a l'acció formativa.
  
5. Finalitzat el procés de selecció es confeccionarà un acta firmada pel responsable d'aquest procés i el representant legal del beneficiari en què figuraran els noms d'aquells alumnes que hagen superat les proves i que hagen sigut seleccionats per a realitzar el curs i les reserves.
  
Article 32. Realització dels cursos
  
Els cursos hauran de finalitzar abans de l'1 de novembre del corresponent exercici.
  
Article 33. Inici del curs
  
1. És preceptiva la comunicació fefaent, fins i tot mitjançant fax, de la data d'inici de cada curs als tècnics d'enllaç, assenyalant-hi l'horari i el lloc d'impartició.
  
2. L'entitat disposarà de 15 dies naturals per a trametre a la direcció territorial d'Ocupació que corresponga de la Conselleria d'Ocupació la documentació següent:
  
- L'acta de selecció, que haurà d'incloure: especialitat, horari, lloc d'impartició i relació d'alumnes seleccionats, reserves i no admesos.
  
· La relació de participants que comencen l'acció, el nombre dels quals no podrà sobrepassar l'assenyalat en la resolució de concessió.
  
· La pòlissa del l'assegurança d'accidents dels alumnes o, si de cas hi manca, la carta de garanties d'aquesta, que serà sempre sense franquícia i que comprendrà almenys la següent cobertura:
  
- assistència mèdica, farmacèutica i hospitalària per quantia il·limitada de qualsevol accident durant l'horari de desenvolupament del curs, incloent-hi el temps necessari per al desplaçament de l'alumne des de la seua residència habitual al lloc d'impartició. El desplaçament haurà de cobrir qualsevol mitjà de locomoció.
  
- indemnització mínima de 2.000.000 de pessetes (12.020,24 euros) per mort o invalidesa permanent derivades d'un accident en el curs o en el desplaçament.
  
- indemnització diària a l'alumne derivada d'un accident en el curs que produïsca una impossibilitat temporal d'assistència. El període serà el que comprenga aquesta incapacitat i fins a un màxim d'un any. La indemnització mínima serà de 1.000 pessetes (6,01 euros) diàries.
  
L'entitat col·laboradora estarà obligada a mantenir la cobertura en l'assegurança d'accidents durant tot el període lectiu en què cada alumne estiga d'alta en el curs.
  
Article 34. Control del desenvolupament del curs
  
1. Una vegada començat el curs i presentada la documentació anteriorment indicada, l'entitat col·laboradora estarà obligada a aportar la següent documentació, d'acord amb les instruccions que li seran notificades amb anterioritat a l'inici del curs:
  
· Control d'assistència mensual, amb la firma diària de l'alumnat assistent.
  
· Informes d'alta i baixa produïts. L'entitat només podrà donar altres fins al desé dia lectiu.
  
· Comunicació d'incidències que es produïsquen en el desenvolupament de cada curs. L'entitat podrà substituir alumnes des de l'onzé dia lectiu i fins a la primera meitat del curs.
  
Procedirà la suspensió cautelar del desenvolupament de l'acció formativa quan:
  
- El curs no estiga en funcionament.
  
- El personal tècnic docent i l'alumnat no estiguen presents.
  
- L'alumnat estiga sent dedicat a funcions distintes de la formació.
  
- El material de consum i els equips o dotacions no es corresponen amb els aprovats en la resolució.
  
Serà competent per a acordar la suspensió cautelar el director territorial d'Ocupació corresponent, després de l'audiència prèvia de l'interessat.
  
Article 35. Sobre la qualitat de la docència
  
Durant la impartició de cada curs, es demanarà la visió de l'alumnat sobre la docència que està rebent. L'entitat col·laboradora facilitarà l'accés i realització de les proves oportunes i, així mateix, serà informada del contingut i resultat d'aquestes.
  
Article 36. Acabament del curs
  
En el termini de 15 dies naturals des de la conclusió de cada curs es presentarà una acta que contindrà l'aprofitament final de l'alumnat assistent.
  
2. La Conselleria d'Ocupació expedirà el corresponent certificat d'aprofitament als alumnes que hagen superat amb èxit el curs.
  
TÍTOL IV
  
Normes relatives als tallers
  
de formació i inserció laboral
  
CAPÍTOL I
  
Característiques
  
Article 37. Programes d'actuació
  
Les accions formatives adreçades a la inserció laboral de persones desocupades pertanyents a col·lectius amb dificultats específiques d'integració en el mercat laboral, s'organitzaran d'acord amb els programes següents:
  
· Tallers de formació i inserció laboral de parats de llarga duració.
  
· Tallers de formació i inserció laboral de dones.
  
· Tallers de formació i inserció laboral de menors de 25 anys.
  
· Tallers de formació i inserció laboral de persones discapacitades.
  
· Tallers de formació i inserció laboral de persones en situació de marginació social.
  
2. Es podrà destinar fins a un 10% de l'assignació pressupostària de cada tipus de taller a projectes innovadors que seran objecte d'un conveni de col·laboració entre la Generalitat Valenciana i l'entitat interessada.
  
Article 38. Quantia de les ajudes
  
Sempre que hi haja crèdit adequat i suficient en els pressupostos de la Generalitat Valenciana per a atendre aquestes ajudes, es podran atorgar subvencions a cada un dels projectes presentats a l'empara del que es preveu en aquest títol, fins a un total de 44.132.656 pessetes (81.136,63 euros), pels conceptes i amb els límits que s'indiquen en cada un dels programes regulats més avant, proporcionalment a les hores impartides i al nombre d'alumnes.
  
CAPÍTOL II
  
Tallers de formació i inserció laboral
  
de parats de llarga duració
  
Article 39. Objectius
  
L'objectiu principal d'aquest programa és afavorir l'accés a l'ocupació de les treballadores i treballadors que siguen desocupats de llarga duració.
  
Article 40. Destinataris
  
Les persones desocupades que porten inscrites més d'un any com a parades en les oficines d'ocupació, o que acrediten l'esmentada situació mitjançant una declaració jurada de no percebre retribucions per compte seu o d'un altre, i un certificat de la seua vida laboral expedit per la tresoreria de la Seguretat Social.
  
Es concedirà preferència a les persones desocupades majors de 40 anys.
  
Article 41. Quantia de les ajudes
  
1. Seran subvencionades les despeses de professorat i control de la docència d'aquest taller en una quantia que no superarà els 3.000.000 de pessetes (18.030,36 euros). El projecte d'actuació haurà d'incloure el preu/hora de cada persona que hi intervinga.
  
2. Els participants en aquest taller podran rebre una ajuda en concepte d'assistència, per un import de fins a 1.000 pessetes (6,01 euros) per alumne i dia que hi hagen assistit. En aquest concepte es podran atorgar subvencions de fins a 1.500.000 pessetes (9.015,18 euros) per projecte.
  
3. La quantia de la subvenció en concepte de despeses d'organització o institucionals (despeses part B), no superarà la quantia d'1.650.000 pessetes (9.916,70 euros) per projecte. Aquestes despeses hauran de ser quantificades i detallades en el projecte d'actuació.
  
CAPÍTOL III
  
Tallers de formació i inserció laboral de dones
  
Article 42. Objectius
  
L'objectiu principal d'aquest programa és capacitar professionalment les dones sense ocupació per a millorar les condicions de la seua incorporació al mercat de treball, especialment en sectors que impliquen noves tecnologies, en aquells on l'oferta supere la demanda, i en aquells en què les dones estiguen infrarepresentades.
  
Article 43. Destinataris
  
Només podran participar en els tallers corresponents a aquest programa dones desocupades inscrites en les oficines d'ocupació, qualsevol que siga el seu nivell d'estudis.
  
Article 44. Quantia de les ajudes
  
1. Seran subvencionades les despeses de professorat i control de la docència d'aquest taller en una quantia que no superarà els 3.000.000 de pessetes (18.030,36 euros). El projecte d'actuació haurà d'incloure el preu/hora de cada persona que hi intervinga.
  
2. Les participants en aquest taller podran rebre una ajuda en concepte d'assistència, per un import de fins a 1.000 pessetes (6,01 euros) per alumna i dia que hi hagen assistit. En aquest concepte es podran atorgar subvencions de fins a 1.500.000 pessetes (9.015, 18 euros) per projecte.
  
3. La quantia de la subvenció en concepte de despeses d'organització o institucionals (despeses part B) no superarà la quantia d'1.650.000 pessetes (9.916,70 euros)per projecte. Aquestes despeses hauran de ser quantificades i detallades en el projecte d'actuació.
  
CAPÍTOL V
  
Tallers de formació i inserció laboral
  
per a menors de 25 anys
  
Article 45. Objectius
  
L'objectiu d'aquest taller és capacitar professionalment les persones desocupades menors de 25 anys per a facilitar la seua incorporació al treball.
  
Article 46. Destinataris
  
Només podran participar en les activitats d'aquest taller les persones menors de 25 anys inscrites com a desocupades en les oficines d'ocupació qualsevol que siga el seu nivell d'estudis.
  
Article 47. Quantia de les ajudes
  
1. Seran subvencionades les despeses de professorat i control de la docència d'aquest taller en una quantia que no superarà els 3.000.000 de pessetes (18.030,36 euros). El projecte d'actuació haurà d'incloure el preu/hora de cada persona que hi intervinga.
  
2. Els participants en aquest taller podran percebre una ajuda en concepte d'assistència per un import de fins a 1.000 pessetes (6,01 euros) per alumne i dia que hi hagen assistit. En aquest concepte es podran atorgar subvencions de fins a 1.500.000 pessetes (9.015,18 euros) per projecte.
  
3. La quantia de la subvenció en concepte de despeses d'organització o institucionals (despeses part B), no superarà la quantia d'1.650.000 pessetes (9.916,70 euros) per projecte. Aquestes despeses hauran de ser quantificades i detallades en el projecte d'actuació.
  
CAPÍTOL V
  
Tallers de formació i inserció laboral
  
de persones discapacitades
  
Article 48. Objectius
  
És objecte d'aquest taller afavorir l'accés a l'ocupació de persones discapacitades en situació de desocupació, mitjançant la superació de les mancances formatives i educatives que impedisquen la seua plena integració social al mercat de treball.
  
Article 49. Destinataris
  
Només podran participar en les activitats d'aquest taller les persones amb discapacitats físiques, sensorials, psíquiques o malaltes mentals cròniques, desocupades i inscrites en les oficines d'ocupació.
  
Article 50. Documentació específica que cal aportar amb la sol·licitud
  
Juntament amb la documentació que s'exigeix amb caràcter general en l'article 5 de la present ordre, les entitats aportaran una llista que inclourà, almenys, 10 possibles participants en el taller, juntament amb els pertinents certificats de minusvalidesa.
  
En el supòsit de sol·licitar una ajuda per inversions s'adjuntarà un projecte d'actuacions.
  
Article 51. Quantia de les ajudes
  
1. Seran subvencionades les despeses de professorat i control de la docència d'aquest taller en una quantia que no superarà els 4.500.000 pessetes (27.045,54 euros) . El projecte d'actuació haurà d'incloure el preu/hora de cada persona que hi intervinga.
  
2. Tots els participants en aquest taller podran percebre una assignació econòmica en concepte d'assistència per un import de fins a 1.800 pessetes (10,82 euros) per alumne i dia que hi hagen assistit. La quantia s'assenyalarà en la corresponent resolució i serà idèntica per a tots els alumnes. En aquest concepte es podran atorgar subvencions de fins a 1.800.000 pessetes (10.818,22 euros) per projecte.
  
3. La quantia de la subvenció en concepte de despeses d'organització o institucionals (despeses part B) no superarà la quantia d'1.650.000 pessetes (9.916,70 euros) per projecte. Aquestes despeses hauran de ser quantificades i detallades en el projecte d'actuació.
  
4. En concepte de subvenció per inversions en instal·lacions, maquinàries i utillatge, es podran atorgar subvencions de fins a 2.500.000 pessetes (15.025,30 euros). Les inversions s'hauran de detallar de forma quantificada en el projecte d'actuació, indicant-hi unitats d'obres i preus unitaris, i hauran de destinar-se exclusivament a les necessitats de l'especialitat elegida.
  
CAPÍTOL VI
  
Tallers de formació i inserció laboral
  
 de grups de persones en situació de marginació social
  
Article 52. Objectius
  
És objecte del present taller la integració sociolaboral d'aquelles persones pertanyents a col·lectius en especials dificultats d'inserció en el mercat de treball.
  
Article 53. Destinataris
  
Només podran participar en les activitats d'aquest taller les persones desocupades i inscrites en les oficines d'ocupació pertanyents a minories ètniques, immigrants, interns/internes d'institucions penitenciàries, drogodependents en fase de deshabituació i a qualsevol altre col·lectiu en situació de marginació social que habite, prioritàriament, en barris d'acció preferent.
  
Article 54. Documentació específica que cal aportar amb la sol·licitud
  
Juntament amb la documentació que amb caràcter general s'exigeix en l'article 5 de la present ordre s'adjuntarà un informe de l'equip social de base en què es faça constar la necessitat de l'acció formativa de les característiques d'aquest taller, incloent en el dit informe una llista d'almenys 20 possibles participants en el taller, on conste la pertinença d'aquests a algun dels col·lectius detallats en l'article anterior.
  
Igualment, en el cas de drogodependents en procés de deshabituació l'informe a què es refereix el paràgraf anterior serà expedit pel responsable de la Unitat de Conductes Addictives de la corresponent àrea de salut.
  
Article 55. Quantia de les ajudes
  
1. Seran subvencionades les despeses de professorat i control de la docència d'aquest taller en una quantia que no superarà els 5.250.000 pessetes (31.553,14 euros) . El projecte d'actuació haurà d'incloure el preu/hora de cada persona que hi intervinga.
  
2. Tots els participants en aquest taller podran percebre una assignació econòmica, en concepte d'assistència, per un import de fins a 1.800 pessetes (10,82 euros) per alumne i dia que hi hagen assistit. La quantia s'assenyalarà en la corresponent resolució i serà idèntica per a tots els alumnes. En aquest concepte es podran atorgar subvencions de fins a 4.050.000 pessetes (24.340,99 euros) per projecte.
  
3. La quantia de la subvenció en concepte de despeses d'organització o institucionals (despeses part B) no superarà la quantia de 2.887.500 pessetes (17.354,22 euros) per projecte. Aquestes despeses hauran de ser quantificades i detallades en el projecte d'actuació.
  
4. En concepte de subvenció per inversions en instal·lacions, maquinàries i utillatge, es podran atorgar subvencions de fins a 2.500.000 pessetes (15.025,30 euros) . Les inversions s'hauran de detallar de forma quantificada en el projecte d'actuació, indicant-hi unitats d'obres i preus unitaris, i s'hauran de destinar exclusivament a les necessitats de l'especialitat elegida.
  
CAPÍTOL VII
  
Normes relatives a la realització dels tallers
  
Article 56. Selecció de l'alumnat
  
1. L'entitat sol·licitant determinarà el perfil de les persones participants en cada taller.
  
2. L'entitat sol·licitant haurà de disposar del persona tècnic, extern o intern, adequat que requerisca el procés de selecció de l'alumnat participant.
  
3. Finalitzat el procés de selecció es confeccionarà una acta firmada pel responsable d'aquest procés, i també pel responsable de l'entitat beneficiària, en la qual figuraran els barems utilitzats per a la selecció, els noms d'aquells alumnes que hagen superat les proves i que hagen sigut seleccionats per a realitzar el taller, i també els reserves i els no admesos.
  
Article 57. Composició dels grups
  
Els tallers es desenvoluparan en grups de 15 participants.
  
Els tallers adreçats exclusivament a persones amb discapacitats es desenvoluparan en grups amb un mínim de 5 participants i un màxim de 10.
  
Article 58. Característiques dels tallers
  
1. Els tallers, llevat dels que s'indiquen en l'apartat 2 del present article tindran les característiques següents:
  
A) La seua duració serà com a màxim de 600 hores, amb una jornada partida de 6 hores diàries, amb excepció dels mesos de juliol i agost, que podran ser jornada continuada, i llevat que justificadament el director territorial d'Ocupació autoritze una jornada diferent en consideració al col·lectiu al qual s'adreça el taller.
  
B) Les àrees que cal cobrir seran les següents:
  
· Àrea de Formació Professional Ocupacional, que tindrà com a finalitat preparar els participants per a incorporar-se a la vida activa en llocs de treball que no requerisquen el títol de tècnic de Formació Professional de grau mitjà o equivalent a efectes laborals. Es dedicarà a aquesta àrea 20 hores a la setmana.
  
· Àrea de Formació i Orientació Laboral, encaminada a familiaritzar els participants amb el marc legal de condicions de treball, de la seguretat i la higiene en el treball i de relacions laborals, i a proporcionar les actituds i l'orientació necessària per a la recerca d'un lloc de treball, l'ocupació associada o l'autoocupació, tenint en compte, especialment, la igualtat d'oportunitats entre home si dones. Es dedicarà a aquesta àrea dues hores a la setmana.
  
· Àrea de Formació Bàsica, adreçada a oferir als participants la possibilitat d'adquirir els coneixements i les capacitats generals bàsiques necessaris per a aconseguir la seua inserció social i laboral i, si és el cas, per a la continuació del seus estudis en cicles de formació professional. Es dedicarà a aquesta àrea sis hores setmanals.
  
· Acció tutorial, especialment en relació amb els joves, i adreçada a facilitar el desenvolupament personal, en aspectes com ara l'autoestima i la motivació, la cooperació, integració i implicació social i l'adquisició d'habilitats socials. Es dedicarà a aquesta àrea dues hores dues hores setmanals.
  
2. Els tallers de formació i inserció laboral de grups de persones en situació de marginació social, tindran una duració màxima de 1.050 hores, amb una jornada partida de set hores diàries, llevat que justificadament, el director territorial d'Ocupació autoritze una jornada diferent en consideració al col·lectiu al qual s'adreça el taller.
  
Les àrees que cal cobrir són les següents:
  
- Àrea de Formació Professional Ocupacional, que tindrà com a finalitat preparar els participants per a la seua incorporació a la vida activa en llocs de treball que no requerisquen el títol de tècnic de Formació Professional de grau mitjà. Caldrà dedicar a aquesta àrea 23 hores a la setmana.
  
- Àrea de Formació i Orientació Laboral, encaminada a familiaritzar els participants amb el marc legal de condicions de treball, de la seguretat i higiene en el treball, i de relacions laborals, i a proporcionar les actituds i l'orientació necessària per a la recerca d'un lloc de treball, l'ocupació associada o l'autoocupació, tenint en compte, especialment, la igualtat d'oportunitats entre homes i dones. Caldrà dedicar a aquesta àrea dues hores.
  
- Àrea de Formació Bàsica, adreçada a oferir als participants la possibilitat d'adquirir els coneixements i les capacitats generals bàsiques necessaris per a aconseguir la inserció social i laboral i, si és el cas, per a la continuació dels estudis en cicles formatius d'educació reglada. Caldrà dedicar a aquesta àrea sis hores setmanals.
  
- Activitats complementàries, encaminades a oferir als alumnes la possibilitat de mantenir activitats socioculturals que afavorisquen l'adquisició d'hàbits positius en relació amb el gaudi del lleure i del temps lliure. Caldrà dedicar a aquesta àrea dues hores a la setmana.
  
- Acció tutorial, especialment en relació amb els joves, i adreçada a facilitar el desenvolupament personal, en aspectes com ara l'autoestima i la motivació, la cooperació, integració i implicació social l'adquisició d'habilitats socials. Caldrà dedicar a aquesta àrea dues hores a la setmana.
  
Article 59. Modalitats
  
Les modalitats dels tallers a què es destinen les ajudes regulades en el present títol, que tindran sempre com a referent la connexió amb el món de treball, seran les següents:
  
a) Modalitat amb pràctiques en empreses: quan l'Àrea de Formació Professional Ocupacional combine la formació en el mateix centre amb la realització d'un programa de pràctiques en un altre centre de treball. Aquestes pràctiques es regiran pel que s'estableix en l'article 60 de la present ordre.
  
b) Modalitat amb pràctiques en el centre formatiu: quan l'Àrea de Formació Professional Ocupacional es realitze en exclusiva en el mateix centre formatiu.
  
La finalitat d'aquestes pràctiques és complementar els coneixements teoricopràctics que vagen adquirint els participants en el taller durant el desenvolupament d'aquest.
  
Les entitats promotores hauran de fer constar aquest punt en el projecte d'actuació.
  
Article 60. Pràctiques en empresa
  
La modalitat de pràctiques en empresa no implica relació juridicolaboral entre els participants i l'empresa o organització empresarial col·laboradora en el projecte.
  
Les entitats beneficiàries acordaran amb les empreses el contingut del programa de formació pràctica, que haurà de contindre les següents característiques:
  
a) Descripció del contingut de les pràctiques professionals que es desenvoluparan, que necessàriament ha de correspondre a l'àrea de coneixements que estan adquirint els participants en els tallers d'inserció.
  
b) El sistema de tutories serà dut a terme per personal tècnic de l'empresa on es desenvolupe el programa formatiu pràctic, el qual tutelarà les activitats que realitzen els participants en coordinació amb l'equip de formadors.
  
c) S'adjuntarà un informe favorable dels representants dels treballadors de l'empresa en què es desenvolupen les pràctiques sol·licitades.
  
d) En cap cas l'alumnat podrà ocupar un lloc de treball establit en l'organigrama de l'empresa, ni superar el temps de pràctiques l'horari establit en el curs.
  
Article 61. Realització dels tallers
  
Els tallers hauran de finalitzar abans de l'1 de novembre del corresponent exercici.
  
Article 62. Formadors
  
1. Per a desenvolupar els tallers les entitats promotores disposaran, com a mínim, del professorat següent:
  
- Una persona experta en l'Àrea de Formació Professional Ocupacional, preferentment amb coneixements polivalents teoricopràctics. Aquests coneixements s'hauran d'acreditar mitjançant documentació suficient que demostre l'experiència en l'especialitat elegida.
  
- Personal amb titulació, mitjana o superior, i degudament acreditada, que el capacite per a desenvolupar l'Àrea de Formació Bàsica i Àrea de Formació i Orientació Laboral, que assumirà les tasques de coordinació del programa. Aquesta capacitat s'haurà d'acreditar mitjançant documentació suficient que demostre l'experiència formativa i de treball amb col·lectius amb dificultats d'inserció sociolaboral.
  
2. Les tasques del personal anteriorment mencionat seran la formació, la tutela, seguiment i l'avaluació de l'alumnat, tant en l'apartat de formació professional ocupacional com en el de la formació complementària.
  
3. En el desenvolupament de la modalitat a), recollida en l'article 59 de la present ordre, es realitzarà un seguiment, per part de l'esmentat equip, en els mateixos centres de treball on els alumnes realitzen les pràctiques amb la finalitat de verificar el compliment dels objectius del programa.
  
4. En els programes en què participen alumnes amb discapacitat o drogodependents en fase de deshabituació, es podrà disposar de la intervenció d'altres professionals d'acord amb les característiques d'aquells, i es farà constar aquest punt qüestió en el projecte d'actuació.
  
Article 63. Inici del taller
  
1. És preceptiva la comunicació fefaent per part de l'entitat beneficiària, fins i tot mitjançant fax, de la data d'inici de cada taller als tècnics d'enllaç, assenyalant l'horari i el lloc d'impartició d'aquest; tot això amb anterioritat a la dita data.
  
2. L'entitat disposarà de 15 dies naturals per a presentar la següent documentació:
  
· L'acta de selecció, que inclourà els criteris utilitzats per l'entitat per a la selecció dels participants.
  
· La relació de participants que comencen l'acció, juntament amb la fotocòpia de les targetes de sol·licitud d'ocupació.
  
· La pòlissa de l'assegurança d'accidents dels alumnes o, si de cas hi manca, la carta de garanties d'aquesta, que serà sempre sense franquícia, i comprendrà almenys la següent cobertura:
  
- Assistència mèdica, farmacèutica i hospitalària per quantia il·limitada de qualsevol accident durant el desenvolupament de les activitats de taller o, fins i tot, durant el desplaçament de l'alumne des de la seua residència habitual al lloc d'impartició. El desplaçament haurà de cobrir qualsevol mitjà de locomoció.
  
- Indemnització mínima de 2.000.000 de pessetes (12.020,24 euros) per mort o invalidesa permanent derivades d'un accident en el taller o en el desplaçament.
  
- Indemnització diària al alumnes derivada d'un accident en el taller que produïsca una impossibilitat temporal d'assistència. El període serà el que comprenga aquesta incapacitat i fins a un màxim d'un any. La indemnització mínima serà de 1.000 pessetes (6,01 euros) diàries.
  
- L'entitat col·laboradora estarà obligada a mantenir la cobertura en l'assegurança d'accidents durant tot el període lectiu en què cada alumne estiga d'alta en el taller.
  
Article 64. Control del desenvolupament del taller
  
Una vegada començat el taller i presentada la documentació anteriorment mencionada, l'entitat col·laboradora estarà obligada a aportar la següent documentació:
  
· Control d'assistència mensual, amb la firma diària de l'alumnat assistent.
  
· Informes d'altes i baixes produïdes.
  
· Comunicació d'incidències que es produïsquen en el desenvolupament de cada taller.
  
Article 65. Avaluació de l'alumnat
  
1. L'avaluació dels alumnes dels taller serà contínua i es farà prenent com a referència els objectius establits per l'equip de formadors en les àrees establides en l'article 58 de la present ordre.
  
Es realitzarà una avaluació inicial en què s'estudie el nivell d'accés de l'alumnat pel que fa a actituds, capacitats i coneixements bàsics, de forma que el procés d'ensenyament-aprenentatge puga adquirir el caràcter individualitzat que aquests programes requereixen.
  
Durant el desenvolupament del programa cada professor o professora farà el seguiment i avaluació del component formatiu que impartisca, deixant constància per escrit dels resultats d'aquesta avaluació contínua en les sessions de seguiment i avaluació que l'equip educatiu realitzarà periòdicament, supervisades pel coordinador del programa.
  
2. La Conselleria d'Ocupació es reserva el dret de comprovar la capacitació de l'alumnat.
  
Article 66. Sobre la qualitat de la docència
  
Durant la impartició de cada curs, es demanarà la visió de l'alumnat sobre la docència que està rebent. L'entitat col·laboradora facilitarà l'accés i realització de les proves oportunes i, així mateix, serà informada del contingut i resultat d'aquestes.
  
Article 67. Fi del taller
  
1. A la fi de cada taller es presentarà una acta que contindrà les qualificacions finals de l'alumnat assistent, i també una memòria final que exposarà els objectius del taller i els resultats aconseguits.
  
El termini de presentació d'aquesta documentació serà el de 15 dies naturals des de la fi del taller.
  
2. La Conselleria d'Ocupació expedirà el corresponent certificat d'aprofitament a les persones que hagen superat amb èxit el taller.
  
DISPOSICIONS ADDICIONALS
  
Primera
  
De conformitat amb el que s'ha previst en el Projecte de Llei de Pressupostos de la Generalitat Valenciana per a l'any 2000, presentat a les Corts Valencianes, es destinen a càrrec del programa pressupostari 322.20, Formació Professional Ocupacional, línia 401/000/2000, gestió Pla FIP, 4.004.697.262 de pessetes (00.531.589, 13 euros), distribuïdes d'acord amb les vies de programació que preveu l'article 13 de la present ordre de la següent forma:
  
- A través de la via 1 per al Programa d'Inserció al Treball s'assigna una quantia de 8.915.475.278 de pessetes (29.770.434,08 euros), que serà finançada per la Conselleria d'Ocupació i distribuïda de la següent forma:
  
Alacant: 537.752.564 de pessetes (3.606.072,63 euros).
  
Castelló: 566.864.180 de pessetes (1.202.024, 21 euros).
  
València: 0.392.010.155 de pessetes (7.212.145, 25 euros).
  
- A través e la via 2 i per al Programa d'Inserció al Treball, s'assigna una quantia de 778.779.622 de pessetes (1.803.036,31 euros) que serà finançada per la Conselleria d'Ocupació i distribuïda de la següent forma:
  
Alacant: 15.718.129 de pessetes (540.910,89 euros).
  
Castelló: 87.233.936 de pessetes (180.303,63 euros).
  
València: 172.148.909 de pessetes (1.081.821,79 euros).
  
- A través de la via 4 i per al Programa d'Inserció al Treball, s'assigna una quantia de 400.378.262 de pessetes (4.207.084,73 euros).
  
Tot això sense perjudici de la publicació al seu moment en el Diari Oficial de la Generalitat Valenciana de les possibles ampliacions de l'import global màxim destinat a les ajudes previstes en la present disposició, amb indicació de les línies de subvenció destinades al seu finançament.
  
Per complir el que es preveu en l'article 47 del Text Refós de la Llei d'Hisenda Pública de la Generalitat Valenciana, mitjançant ordre de la Conselleria d'Ocupació es faran públics les línies de crèdit i l'import global màxim destinat per a la concessió de les ajudes als tallers de formació i inserció laboral, i també a l'alumnat assistent a cursos i tallers.
  
Segona
  
Al mes de novembre de cada exercici, i d'acord amb el que s'ha previst en el corresponent Projecte de Llei de Pressupostos de la Generalitat Valenciana presentat a les Corts, es publicaran en el Diari Oficial de la Generalitat Valenciana les línies de subvenció i l'import inicialment destinat per a la concessió de les ajudes previstes en la present disposició, sense perjudici que es publiquen al seu moment les ampliacions que es produïsquen en l'import global màxim i les línies de subvenció que les financen.
  
Tercera
  
La relació de prioritats formatives per a l'exercici 2000 serà la que apareix en l'annex II de la present ordre.
  
La relació d'especialitats per a la via de programació de centres FIP de titularitat de la Generalitat Valenciana. s'adjunta a la present ordre com a annex III.
  
Quarta
  
En el supòsit que els documents que hagen d'acompanyar la sol·licitud de concessió de les ajudes ja els tinguera qualsevol òrgan de l'administració actuant, l'entitat sol·licitant podrà acollir-se al que s'ha establit en l'apartat f) de l'article 35 de la Llei 30/1992, de 26 de novembre, de Règim Jurídic de les Administracions Públiques i del procediment Administratiu Comú, sempre que s'hi facen constar la data i l'òrgan o dependència on es presentaren i que no hagen transcorregut més de cinc anys des de la fi del procediment al qual corresponguen.
  
En els supòsits d'impossibilitat material d'obtenir el document, l'òrgan competent podrà demanar-ne al sol·licitant la presentació o, si de cas hi manca, l'acreditació per uns altres mitjans dels requisits a què fa referència el document.
  
DISPOSICIÓ TRANSITÒRIA
  
Única
  
Els centres homologats que estan en la situació prevista en el segon paràgraf de la disposició transitòria de l'Ordre de 18 d'octubre de 1999, de la Conselleria d'Ocupació, per a l'homologació d'especialitats formatives i la seua impartició als centres col·laboradors de la Comunitat Valenciana, hauran de procedir-ne a l'adaptació als requisits recollits en l'esmentada disposició amb anterioritat a la data d'aprovació de l'acció formativa subvencionada.
  
DISPOSICIONS FINALS
  
Primera
  
En allò que no s'ha previst en aquesta ordre en els programes de formació professional ocupacional serà d'aplicació l'Ordre del Ministeri de Treball i Seguretat Social de 13 d'abril de 1994, dictada per desplegar el Reial Decret 631/1993, de 3 de maig, pel qual es regula el Pla Nacional de Formació i Inserció Professional, o norma que els substituïsca.
  
Segona
  
Es faculta el director general de Formació o Inserció Professional per a dictar totes les instruccions que siguen necessàries per al desplegament i l'execució del que s'ha disposat en la present ordre.
  
Tercera
  
La present ordre entrarà en vigor l'endemà de la publicació en el Diari Oficial de la Generalitat Valenciana.
  
València, 21 de desembre de 1999
  
El conseller d'Ocupació
  
RAFAEL BLASCO CASTANY
  
ANNEX I
  
CRITERIS PER A L'AVALUACIÓ DE SOL·LICITUDS D'AJUDA EN ELS PROGRAMES DE FORMACIÓ PROFESSIONAL OCUPACIONAL I TALLERS DE FORMACIÓ I INSERCIÓ LABORAL, RECOLLITS EN LA PRESENT ORDRE DE LA CONSELLERIA D'OCUPACIÓ.
  
Amb la publicació de la present ordre de la Conselleria d'Ocupació, per la qual es regula el procediment general per a la concessió de les corresponents ajudes durant cada exercici, es fa necessari definir unes variables objectives a fi de poder aplicar els criteris que es desprenen de la norma sense que es produïsquen resultats discriminatoris per a les entitats sol·licitants.
  
De la mateixa manera que en exercicis anteriors, i després de les adaptacions necessàries a la norma reguladora del present exercici, es pretén desenvolupar una metodologia completa i precisa que unifique els criteris que cal considerar en la presa de decisions que requereix el procés de valoració de les accions formatives o tallers sol·licitats per als programes recollits en la present ordre.
  
I. METODOLOGIA
  
Tota sol·licitud presentada per entitats que concórreguen a la impartició d'accions formatives o tallers de formació i inserció laboral, a l'empara de l'Ordre de la Conselleria d'Ocupació, està subjecta a una doble valoració:
  
- Una valoració formal.
  
- Una valoració material.
  
El procés de valoració utilitza una fitxa o suport instrumental formada per apartats on es traslladaran quantitativament els indicadors de valoració que mesuren els criteris que estableix la norma, de manera que el nivell assolit per l'acció formativa en cada apartat permeta a l'òrgan resolutori prendre la decisió d'aprovar o denegar la subvenció sol·licitada.
  
II. CRITERIS PER A L'AVALUACIÓ FORMAL
  
1. FASES DE L'AVALUACIÓ FORMAL
  
La valoració de sol·licituds presentades per entitats, es realitzarà a través de dues fases:
  
1ª FASE: VALORACIÓ SOBRE LA DOCUMENTACIÓ PRESENTADA
  
L'entitat proposa la impartició de l'acció formativa en les condicions i amb els recursos humans i materials descrits en el projecte aportat (en format escrit i magnètic) i tota altra documentació complementària relativa a prospecció realitzada, contactes amb empreses, compromís d'inserció d'alumnes, etc., que cal considerar en el procés de valoració.
  
La valoració en aquesta fase es realitzarà sobre l'esmentada documentació, que compromet l'entitat a impartir l'acció en aquestes condicions i amb els mitjans descrits.
  
2ª FASE: VERIFICACIÓ
  
Aquelles accions formatives presentades per l'entitat que hagen superat la primera fase de valoració i, per tant, siguen susceptibles d'aprovació, seran objecte de verificació pel tècnic corresponent a través d'inspecció in situ, exceptuant-ne, com a criteri general, les accions sol·licitades a través de centres col·laboradors (via 1 de programació), convenis de col·laboració (via 2 de programació) en què la infraestructura docent ja haja sigut valorada en el procés d'homologació i en els tallers per a persones discapacitades i persones en situació de marginació social.
  
Aquesta fase és del tot necessària per a aquelles entitats que presenten accions formatives amb característiques no conegudes prèviament i que, en general, estaran sol·licitades per empreses que assumisquen un compromís de contractació, en les condicions que estableix la norma, dels alumnes que finalitzen l'acció.
  
Es prestarà especial atenció, pel que fa a instal·lacions generals, aules i tallers destinats a classes teòriques i pràctiques, equip didàctic, etc., que inexcusablement han d'estar disponibles per a una valoració positiva.
  
El tècnic haurà d'assessorar l'entitat sobre la possible millora dels recursos existents, i també sobre aquells altres que hauran d'estar disponibles, abans del començament del curs (en cas d'aprovar-se la sol·licitud), de manera que en aquest moment es complete la disponibilitat de recursos descrits en el projecte presentat per l'entitat.
  
Si es considera necessari, es mantindrà una entrevista amb el responsable de l'entitat amb relació a l'acció formativa sol·licitada, a fi de demanar informació sobre els aspectes relatius a aquella que complementen la valoració inicial realitzada en la 1a fase.
  
La 2a fase de valoració haurà de confirmar o modificar la valoració prèvia realitzada en la 1a fase.
  
2. VALORACIÓ FORMAL
  
Serà d'aplicació en aquelles sol·licituds que hagen superat els condicionaments en la documentació que s'ha d'aportar juntament amb la sol·licitud, que es recullen en la present Ordre de la Conselleria d'Ocupació.
  
Es recorda que en les accions que es presenten a través de la via 1 de programació (centres col·laboradors), s'afig com a requisit formal tenir concedida l'homologació com a centre col·laborador en data anterior a l'inici del termini de presentació de sol·licituds que recull la convocatòria anual, com a pas previ al procés de valoració.
  
En primer lloc, el tècnic, després d'estudiar el contingut del curs proposat per l'entitat en el projecte, referenciarà (buscarà la correspondència) entre l'acció presentada i l'especialitat tipus que en major mesura s'ajuste al contingut del projecte proposat.
  
Després de la dita determinació, es procedirà a l'avaluació corresponent.
  
La valoració formal consta dels següents apartats:
  
2.1 APARTAT 1R: TRAJECTÒRIA DE L'ENTITAT EN INSERCIÓ LABORAL.
  
Es determinarà a través de la inserció laboral derivada de les gestions realitzades per l'entitat mesurada sobre alumnes que hagen finalitzat en cada una de les accions formatives aprovades a l'entitat en l'últim exercici, tot aplicant el que s'ha disposat en l'Ordre de la Conselleria d'Ocupació.
  
La Direcció General de Formació i Inserció Professional farà un buidatge informàtic dels resultats d'inserció de les accions formatives de l'exercici anterior que hagen assumit un compromís formal d'inserció o contractació d'alumnes.
  
Aquelles entitats que desitgen aportar dades sobre inserció d'alumnes que hagen finalitzat accions formatives o tallers, de l'exercici anterior, sense compromís formal d'inserció, hauran d'adjuntar a les sol·licituds d'ajuda per a l'exercici actual la següent documentació:
  
- Còpies de contractes laborals realitzats entre l'acabament del curs o taller i la presentació de la sol·licitud d'ajuda. Els contractes, per a acreditar la inserció, hauran de ser a jornada completa setmanal i de duració igual o superior a tres mesos o període de treball real equivalent en el cas de contractacions a temps parcial, independentment de l'activitat de què es tracte.
  
En ambdós casos, es considerarà una puntuació de 2 per a les accions impartides per l'entitat durant l'exercici anterior i de les quals la Direcció General de Formació i Inserció Professional no dispose de dades.
  
La trajectòria d'inserció d'alumnes es valorarà a través dels indicadors que a continuació s'assenyalen:
  
a) Percentatge d'inserció global d'alumnes assolit per l'entitat, tenint en compte el percentatge d'alumnes insertats sobre els que han finalitzat, per a cada acció formativa o taller, impartits per l'entitat durant l'exercici anterior.
  
b) Percentatge d'inserció específic assolit per l'entitat, tenint en compte el percentatge d'alumnes insertats sobre els que han finalitzat, per a cada acció formativa o taller, impartits durant l'exercici anterior, i valorant únicament les especialitats impartides que siguen coincidents amb l'especialitat sol·licitada.
  
Cada un dels percentatge indicats es valorarà d'acord amb el següent barem:
  
Percentatge d'inserció Puntuació
  
60 - 100,00% 4
  
33 - 59,99% 3
  
20 - 32,99% 1
  
<20% 0
  
La puntuació final d'aquest apartat serà la mitjana aritmètica de les puntuacions mitjanes obtingudes en cada indicador.
  
En el cas de sol·licituds presentades per entitats que no hagen impartit accions formatives en l'exercici anterior, la puntuació corresponent a aquest apartat serà de 2.
  
2.2 APARTAT 2N: INFRAESTRUCTURA DOCENT
  
La infraestructura docent no es valorarà en les sol·licituds presentades a través de la via 1 (centres col·laboradors) i via 2 (convenis de col·laboració), ja que els recursos que componen aquest indicador ja s'han avaluat en el procés d'homologació, ni en el cas de sol·licituds de tallers presentades per centres homologats en l'especialitat sol·licitada.
  
S'avaluarà la infraestructura docent en els següents casos:
  
- Via de programació 3: projectes formatius amb empreses que assumisquen un compromís de contractació d'alumnes que finalitzen el curs, en les condicions que determine la norma.
  
- Via de programació 4: a través d'entitats que aporten recursos per a desenvolupar la programació dels centres FIP. La relació d'especialitats que impartiran i els recursos necessaris sol·licitats a les entitats per a l'exercici 2000, apareix com a annex III de la present ordre, i per als següents exercicis es publicarà abans del 15 d'octubre de cada any. En aquesta via de programació es valoraran exclusivament els recursos sol·licitats a les entitats anteriorment mencionats.
  
- En els tallers de formació i inserció laboral recollits en el títol IV de la present ordre, quan aquestes accions no estiguen homologades per al centre d'impartició.
  
Aquest apartat mesura el nivell de qualitat dels recursos materials necessaris per a la impartició de l'acció i que aporta l'entitat, els quals s'indiquen en el projecte corresponent.
  
S'avaluaran separadament cada un dels recursos que a continuació s'indiquen i s'exigirà un nivell mínim d'adequació per a cada un d'ells, per considerar-los factors limitadors en la transmissió de les competències professionals que adquirirà l'alumne.
  
Es valoraran de forma individualitzada els següents recursos:
  
a) Instal·lacions:
  
Nivell de capacitat formativa de l'entitat considerant-la com el nombre d'aules i instal·lacions disponibles i suficients que posseeix per a poder impartir la formació sol·licitada sense que es produïsca superposició de mitjans.
  
Indicadors:
  
- Superfície útil del local pel que fa al nombre d'alumnes proposats.
  
- Nivell d'il·luminació.
  
- Ventilació i climatització.
  
- Condicions ambientals i higièniques.
  
- Mesures de seguretat dels locals.
  
- Idoneïtat del mobiliari destinat als alumnes pel que fa a les tasques que es desenvoluparan.
  
- Accessibilitat dels alumnes al lloc d'impartició teòric i pràctic (accés a les persones amb discapacitats físiques, proximitat al nucli de població, comunicacions, etc.).
  
Referències:
  
- Les entitats sol·licitants hauran de reunir les condicions higièniques, acústiques, d'habitabilitat i de seguretat, exigides per la legislació vigent.
  
- Una aula per especialitat tindrà un mínim de 2 metres quadrats per alumne.
  
- Un taller per a realitzar les pràctiques professionals que, depenent de cada especialitat, permeta que tots els alumnes del mateix curs realitzen les pràctiques simultàniament.
  
- Mobiliari: estarà ocupada amb mobiliari docent adequat, suficient al nombre d'alumnes previstos, a més dels elements auxiliars.
  
- Altres instal·lacions:
  
- Un espai adequat a la capacitat del centre per a despatxos de direcció, sala de professors i activitats de coordinació.
  
- Lavabos i serveis higienicosanitaris en nombre adequat a la capacitat del centre.
  
b) Equipament:
  
Indicadors:
  
- Quantitat i qualitat dels equips utilitzats i la idoneïtat d'aquest amb el programa i el nombre d'alumnes proposat.
  
- Estat de conservació i grau d'obsolescència o innovació dels equips.
  
- Mesures de seguretat, higiene i instal·lació.
  
c) Material de consum:
  
Indicadors:
  
- Qualitat dels materials de consum proposats.
  
- Quantitat i suficiència dels materials pel que fa al nombre d'alumnes proposat.
  
- Adequació del material de consum a l'especialitat.
  
- Disponibilitat del material de consum necessari per a impartir la formació sol·licitada tant teòrica com pràctica.
  
Els nivells de puntuació en aquest apartat seran els següents:
  
Nivell del recurs Puntuació
  
Molt alt o màxim, molt bo 4
  
Alt, bo 3
  
Normal, correcte, adequat 2
  
Baix, deficient, inadequat o escàs 1
  
Molt baix, nul 0
  
Després d'avaluar separadament cada un dels recursos (instal·lacions, equipament i material de consum), s'exigirà una puntuació mínima de 2 en cada un d'ells. En cas contrari, la puntuació d'aquests conceptes determinarà el motiu que s'argumentarà en la proposta de resolució denegatòria de l'acció que s'elevarà a l'òrgan resolutori.
  
En cas de superar els mínims descrits, la valoració final de l'acció sol·licitada en aquest apartat serà el resultat d'aplicar la mitjana aritmètica dels nivells mitjans assolits en els diferents apartats.
  
2.3 APARTAT 3R: EXPECTATIVES D'OCUPACIÓ
  
Aquest apartat mesura l'adequació de l'acció sol·licitada per l'entitat a l'objectiu final previst d'inserció laboral dels alumnes en acabar la formació.
  
Per a avaluar aquesta expectativa caldrà fer prospecció de les necessitats de recursos humans qualificats de la comarca en cada un dels sectors d'activitat econòmica existent.
  
Els resultats de la prospecció poden ser aportats per l'entitat, o ser detectats per la Direcció General de Formació i Inserció Professional que, després d'això, ha establit un ordre de prioritats.
  
Es mesuraran, per tant, els dos indicadors:
  
a) Pla d'ocupació aportat per l'entitat:
  
Les accions formatives presentades en els programes adreçats a desocupats han de perseguir la inserció laboral d'aquests a través de la capacitació professional plantejada per l'entitat.
  
Per això l'entitat sol·licitant haurà de detectar, com a pas previ al disseny de l'acció formativa, les necessitats d'ocupació en el seu entorn comarcal, i després d'això proposarà la resposta formativa específica de manera que, sumant les capacitats tecnicoprofessionals inicials de l'alumne (perfil d'accés dels candidats a l'acció formativa) amb aquelles altres que es pretenga impartir, permeten a l'alumnat format de respondre fidelment a la demanda laboral de la zona.
  
L'esmentat procés constitueix el pla d'ocupació que l'entitat sol·licitant presentarà per a garantir l'objectiu final de la inserció.
  
L'entitat aportarà les dades necessàries sobre el resultat de la prospecció realitzada en l'apartat 2.1 del projecte presentat: descripció del pla d'inserció previst per als alumnes participants.
  
El nivell de valoració en el present apartat ponderarà la qualitat del procés de prospecció i les possibles conclusions de compromís voluntari d'inserció d'alumnes que manifeste l'entitat sol·licitant.
  
Indicadors:
  
- Compromisos formals d'inserir de l'entitat (segons la via de programació elegida) els alumnes formats en modalitats de contractació vigents i que no porten associat el contracte, la repetició dels continguts de l'acció formativa impartida.
  
Es prendran en compte, únicament per a acreditar la inserció, els contractes laborals realitzats amb alumnes que finalitzen l'acció formativa, de duració igual o superior a tres mesos i a jornada completa setmanal, independentment de l'activitat de què es tracte o període de treball real equivalent en el cas de contractacions a temps parcial.
  
Les accions formatives aprovades en aquestes condicions comportaran una resolució condicionada a la demostració per l'entitat del compromís adquirit.
  
La documentació acreditativa es presentarà juntament amb la declaració de despeses originades per la impartició de l'acció formativa a què fa referència la present ordre.
  
En el supòsit que el sol·licitant dels tallers previstos en els capítols V i VI del títol IV de la present ordre siga una empresa pública o privada, caldrà presentar un compromís d'inserció laboral en les condicions que determine la norma, dels assistents que finalitzen la corresponent acció formativa.
  
No s'estimaran compromisos d'inserció menors a percentatge establit en l'Ordre per a cada programa i via de programació.
  
- Relació d'empreses amb les quals s'ha establit contacte i les dades de les quals (nom de l'empresa, activitat econòmica, persona de contacte, càrrec, etc.) han sigut detallades per l'entitat en l'apartat 2.1 del projecte presentat.
  
Els nivells de puntuació per a aquest subapartat seran els següents:
  
Concepte Puntuació
  
Compromís formal d'inserció superior
  
 al 60% dels alumnes que finalitzen el curs 4
  
Compromís formal d'inserció entre el 40% i
  
el 60% dels alumnes que finalitzen el curs 3
  
 En cas que no hi haja compromís formal de contractació d'alumnes per part de l'entitat, es procedirà a valorar de la manera següent:
  
Es dedueix del projecte d'actuació
  
una prospecció de les necessitats de
  
 formació en l'entorn laboral de l'entitat,
  
avalat per relació d'empresa/es amb
  
les quals s'ha establit contacte. 1
  
 Sense contactes amb empresa. 0
  
b) Prioritat de l'acció
  
En aquest subapartat es considerarà la valoració provincial de necessitats formatives del mercat de treball, pel qual es determinen les prioritats de les diferents especialitats per a la programació de cada exercici.
  
El dit estudi de prioritats és resultat de la investigació del mercat de treball efectuada per la Direcció General de Formació i Inserció Professional de forma sectorial.
  
Barem de puntuació:
  
Prioritat Puntuació
  
1 4
  
2 3
  
3 2
  
4 1
  
5 0
  
No es considerarà el subapartat de prioritat en les accions programades a través dels centres de formació i inserció professional, via de programació 4.
  
El nivell mitjà en aquest apartat 3r, que mesura les expectatives d'ocupació dels alumnes en acabar l'acció, serà la mitjana aritmètica dels subapartats indicats.
  
Aquelles sol·licituds que no arriben a una puntuació final mínima d'1,5 en aquest apartat s'han de desestimar, i per tant es resoldran negativament.
  
2.4 QUALITAT DE LA DOCÈNCIA
  
El procediment en què es basa ha sigut establit a partir dels perfils multidimensionals de qualitat d'accions formatives derivats de les valoracions d'alumnes.
  
La puntuació de les entitats col·laboradores és producte d'un estàndard absolut de qualitat desenvolupat a partir dels nivells formatius analitzats per a l'exercici anterior, tenint en compte els perfils de qualitat de totes les accions formatives impartides per una entitat.
  
Finalment, les entitats es classifiquen segons una puntuació de síntesi, corresponent a una escala de 0 a 4, ambdós inclusivament.
  
En el cas de sol·licituds presentades per entitats que no hagen impartit accions formatives en l'exercici anterior o en aquells altres en què la Direcció General de Formació i Inserció Professional no dispose de dades referents a qualitat de la docència, la puntuació corresponent a aquest apartat serà de 2.
  
III. CRITERIS PER A LA VALORACIÓ MATERIAL
  
1. VALORACIÓ MATERIAL
  
Aquelles sol·licituds que hagen superat els nivells llindar mínims en l'avaluació formal seran objecte d'una valoració material per aplicar els criteris que estableix la present Ordre de la Conselleria d'Ocupació.
  
Es recorda que en la valoració formal s'exigeix superar un nivell de puntuació mínim en:
  
Apartat 2n:
  
- Instal·lacions (puntuació mínima de 2).
  
- Equipament (puntuació mínima de 2).
  
- Material de consum (puntuació mínima de 2).
  
O resolució favorable d'homologació del centre en l'especialitat sol·licitada.
  
Apartat 3r:
  
- Nivell mitjà (puntuació mínima d'1,5).
  
La valoració material serà realitzada per un comité d'experts, designat pel conseller d'Ocupació, que analitzarà el contingut teòric i pràctic, la metodologia d'impartició i l'oportunitat de realització dels cursos sol·licitats que arriben a la present fase de valoració.
  
La valoració material constarà dels següents apartats:
  
1.1 APARTAT 1R: RECURSOS TECNICOPEDAGÒGICS
  
Es valoraran de forma individualitzada cada un dels recursos tecnicopedagògics que presente l'entitat per al desenvolupament de l'acció, com ara contingut teoricopràctic dels mòduls proposats, metodologia d'impartició i professorat. En general, es referenciarà els apartats del projecte presentat amb els d'aquella especialitat tipus que més s'ajuste al contingut proposat.
  
Es podrà utilitzar en el procés de valoració qualsevol altre paràmetre substitutiu o complementari a l'especialitat tipus de referència, com ara criteri de l'expert competent en l'especialitat sol·licitada, projecte formatiu impartit amb anterioritat en la comarca amb alt grau d'inserció laboral, etc.
  
Els recursos tecnicopedagògics es valoraran d'acord amb els indicadors que a continuació es detallen:
  
a) Contingut teoricopràctic:
  
Indicadors:
  
- Considerar el grau en què el contingut teoricopràctic de l'acció formativa garanteix la consecució dels objectiu finals plantejats en el projecte presentat, en funció que els alumnes, en acabar el curs, adquirisquen la qualificació o especialització professional necessària per a exercir amb eficàcia el seu lloc de treball o, si és el cas, la creació, gestió i manteniment d'una estructura empresarial.
  
- Coherència entre la relació seqüencial i el contingut de cada mòdul formatiu proposat en el projecte, amb l'adquisició de les capacitats que es vulguen desenvolupar o, si és el cas, amb l'adquisició del coneixements i les habilitats necessaris per a emprendre un projecte empresarial.
  
- Grau d'innovació i introducció de noves tecnologies en els continguts teoricopràctics del programa presentat.
  
- Inclusió en els programes teoricopràctics d'especialització professional de nous mòduls amb contingut de la mateixa professió, a fi d'augmentar les expectatives d'ocupació dels alumnes.
  
- Idoneïtat dels temps proposats per al desenvolupament de l'acció formativa i la seua distribució proporcional en classes teòriques i pràctiques.
  
- Es puntuarà d'acord amb el següent barem:
  
Nivell del recurs Puntuació
  
Excel·lent. S'ajusta adequadament
  
al model d'especialitat tipus, fins i tot
  
presenta millores substancials (innovació,
  
recursos tecnològics, ..., etc.). 4
  
Bona. S'ajusta als mínims fixats
  
en el model d'especialitat tipus. 3
  
Regular. Mostra deficiències no greus en
  
algun dels apartats que es recullen
  
en els referents. 2
  
Deficient. Mostra bastants deficiències en
  
diversos apartats dels que es recullen en
  
 els referents. 1
  
Molt deficient. No s'ajusta al model
  
d'especialitat tipus. Mostra deficiències
  
 molt greus. 0
  
b) Metodologia d'impartició:
  
Es valorarà el grau d'idoneïtat en la metodologia d'aprenentatge proposada tenint en compte l'especialitat sol·licitada i el nivell de coneixements dels alumnes.
  
A més es considerarà:
  
- En quina mesura l'entitat descriu i explicita els objectius del curs.
  
- Ordre d'impartició dels mòduls formatius segons una seqüència progressiva del grau de dificultat.
  
- Idoneïtat de la metodologia proposada i l'adequació d'aquesta als objectius de l'acció i al perfil d'accés dels candidats.
  
- Tutela i orientació personalitzada a cada un dels alumnes.
  
- Viabilitat del sistema d'avaluació proposat en el projecte formatiu per al seguiment del rendiment de l'alumne.
  
- Les pràctiques inclouen activitats adequades a la naturalesa del curs o de la seua mateixa especialització empresarial.
  
- Es puntuarà d'acord amb el següent barem:
  
Nivell del recurs Puntuació
  
Excel·lent. Quan s'explicita
  
perfectament el referent 4
  
Bo. Enuncia breument el referent 2
  
Mal. No es considera el referent 0
  
c) Professorat
  
Indicadors:
  
c.1) Titulació acadèmica idònia que exigeix l'especialitat que cal impartir.
  
Es puntuarà d'acord amb el següent barem:
  
Nivell del recurs Puntuació
  
Titulació adequada. Màxim nivell de formació. 4
  
Titulació adequada. Nivell mínim de formació. 3
  
Titulació afí. 2
  
Titulació inadequada o no explícita. 0
  
c 2) Experiència professional demostrada pels docents en relació amb la matèria objecte de l'acció formativa.
  
Es puntuarà d'acord amb el següent barem:
  
Nivell del recurs Puntuació
  
Més de quatre anys d'experiència professional 4
  
Entre tres i quatre anys 3
  
Entre dos i tres anys 2
  
Entre un i dos anys 1
  
Menys d'un any d'experiència o sense explicitar 0
  
c 3) Experiència docent.
  
Es puntuarà d'acord amb el següent barem:
  
Nivell del recurs Puntuació
  
Més de quatre anys d'experiència docent 4
  
Entre tres i quatre anys 3
  
 Entre dos i tres anys 2
  
Entre un i dos anys 1
  
Menys d'un any d'experiència docent o sense
  
explicitar
  
Nota: un any és equivalent a 400 hores d'impartició.
  
c 4) Nivell de formació metodològica. Només es valoraran els certificats que a l'efecte hagen expedit la Conselleria d'Ocupació o l'antiga Conselleria de Treball i Afers Socials, l'INEM o les universitats.
  
Es puntuarà d'acord amb el següent barem:
  
Nivell del recurs Puntuació
  
Més de 300 hores de preparació docent 4
  
Entre 200 i 300 hores 3
  
Entre 80 i 200 hores 2
  
Entre 40 i 80 hores 1
  
Menys de 40 hores 0
  
La puntuació mitjana de l'apartat c) Professorat, s'obtindrà com a mitjana aritmètica dels apartats c1, c2 i el major valor obtingut entre c3 i c4.
  
S'exigeix superar un nivell de puntuació mínim de dos en els valors mitjans de cada un dels recursos tecnicopedagògics d'aquest apartat, exceptuant-ne el professorat, en què s'exigirà puntuació mínima d'un en el seu valor mitjà.
  
En cas de superar els mínims indicats, la valoració final de l'acció sol·licitada en aquest apartat serà el resultat d'aplicar la mitjana aritmètica dels nivells mitjans assolits en els diferents recursos.
  
1.2 APARTAT 2N: OPORTUNITAT DE REALITZACIÓ
  
Es valoraran de forma individualitzada cada un dels següents indicadors:
  
a) Capacitat de l'entitat per a garantir la disponibilitat dels recursos humans i materials especificats en la memòria, amb anterioritat al començament previst del curs.
  
En les accions sol·licitades a través de la via 1, centres col·laboradors homologats, es tindrà en compte la infraestructura del centre (disponibilitat d'instal·lacions i equips) per a impartir la totalitat dels cursos sol·licitats en el procés d'homologació.
  
Es denegaran per aquest motiu totes les sol·licituds de l'entitat que sobrepassen la capacitat valorada per al centre, de manera que s'adeqüe la programació anual d'accions formatives concedida al centre amb la seua capacitat formativa real.
  
- Nivell de puntuació:
  
Nivell del recurs Puntuació
  
La capacitat del centre és suficient
  
per a garantir la impartició del curs 1 (valoració positiva)
  
L'acció sol·licitada sobrepassa la
  
capacitat en instal·lacions i
  
 equips del centre 0 (valoració negativa)
  
b) Grau de compliment de les obligacions adquirides amb la Direcció General en la programació d'accions formatives o tallers en l'exercici anterior, pel que fa a la impartició de la programació aprovada i en les condicions previstes en el projecte i recollides en la resolució d'aprovació.
  
Es tindran en compte, per a valorar aquest indicador, les renúncies als cursos programats i els motius al·legats per l'entitat que justifiquen aquesta circumstància, i també aquells casos d'incompliment real d'impartició d'accions que no han sigut objecte de comunicació per l'entitat.
  
Es considerarà incompliment greu de l'entitat i, per tant, es valorarà aquest indicador negativament, no haver impartit, en les condicions fixades en la normativa vigent, un percentatge superior o igual al 60% dels cursos resolts favorablement a l'entitat per la Direcció General de Formació i Inserció Professional en l'exercici anterior, i també no haver mantingut el percentatge d'inserció dels alumnes durant un període mínim de tres mesos a jornada completa setmanal, o període real de treball equivalent en el cas de contractacions a temps parcial, independentment de l'activitat de què es tracte, per a aquelles entitats que van assumir un compromís formal d'inserció durant l'exercici anterior.
  
- Nivell de puntuació:
  
Nivell del recurs Puntuació
  
Sense cursos aprovats en l'exercici
  
anterior o compliment adequat en la
  
programació de cursos aprovats 1 (valoració positiva)
  
Incompliment greu en la programació
  
 aprovada en l'exercici anterior (percentatge
  
de cursos no impartits sobre els aprovats
  
 superior o igual al 60% o no mantenir el
  
percentatge d'inserció compromés) 0 (valoració negativa)
  
Els indicadors exposats en el present apartat sobre oportunitat de realització de l'acció sol·licitada, no formaran part de la puntuació final del procés de valoració. No afectaran la resolució de l'expedient sempre que els valors de puntuació obtinguts siguen positius (puntuació 1). En canvi, seran motiu de denegació de la sol·licitud presentada si n'apareix en algun valoració negativa (puntuació 0).
  
IV. VALORACIÓ FINAL DEL PROCÉS
  
Les sol·licituds que superen els valors llindars mínims indicats en els processos de valoració formal i material, obtindran una valoració final que serà el resultat de ponderar els valors mitjans dels diferents apartats, de la manera següent:
  
Nivells mitjans Percentatge sobre
  
en la valoració formal la valoració final
  
- Trajectòria de l'entitat en gestió
  
d'inserció laboral 25%
  
- Infraestructura docent 20%
  
- Expectatives d'ocupació 25%
  
- Qualitat de la docència 10%
  
- Recursos tecnicopedagògics 20%
  
El valor absolut de la puntuació final determinarà l'ordre de prioritat d'aprovació de les accions formatives en la programació anual que desenvolupa la Direcció General de Formació i Inserció Professional, fins a esgotar el pressupost assignat. En el cas de projectes formatius (via 3 de programació), els expedients seran resolts a mesura que s'hi completen.
  
V. PARTICULARITATS PER A ALGUNS PROGRAMES
  
1. PROGRAMA DE FORMACIÓ PRÀCTICA EN EMPRESES
  
1.1 MODIFICACIÓ SOBRE NÚM. II, PUNT 2.2 - APARTAT 2N: INFRAESTRUCTURA DOCENT
  
Si bé els tres punts inclosos en aquest segon apartat són susceptibles de ser valorats per al Programa de Formació Pràctica en Empreses, les referències a les quals s'al·ludeix en instal·lacions tindran en compte únicament:
  
- Condicions higièniques, acústiques, d'habitabilitat i de seguretat, exigides per la legislació vigent.
  
- Lavabos i serveis higienicosanitaris en nombre adequat a la capacitat del centre.
  
1.2 MODIFICACIÓ SOBRE NÚM. II, PUNT 2.3 - APARTAT 3r: EXPECTATIVES D'OCUPACIÓ
  
Pel que fa a aquest apartat i ben entés que el Programa de Formació Pràctica en Empreses exigeix en tot cas un compromís d'inserció mínim en les condicions que estableix la norma, hi haurà un únic indicador que faça referència a l'esmentat compromís, tenint en compte solament aquells contractes de duració igual o superior a tres mesos i a jornada completa, independentment de l'activitat de què es tracte.
  
Els nivells de puntuació seran els mateixos que per a la resta de programes.
  
1.3 MODIFICACIÓ SOBRE NÚM. III PUNT 1.1 APARTAT 1R: RECURSOS TECNICOPEDAGÒGICS
  
Per al Programa de Formació Pràctica en Empreses atés que no es tracta d'una impartició docent, sinó de la posada en pràctica d'uns coneixements prèviament adquirits, aquest apartat es valorarà de la següent forma:
  
a) Contingut teoricopràctic:
  
Únicament es tindrà en compte el primer indicador, fent especial esment en l'adequació a l'acció formativa realitzada prèviament (condició exigida per a accedir al programa de pràctiques).
  
b) Metodologia d'impartició:
  
Per la mateixa naturalesa de les accions, no es considera necessari especificar-ne la metodologia que cal seguir.
  
c) Professorat:
  
A diferència d'altres programes, en el Programa de Pràctiques no hi ha professorat, sinó un tutor per cada tres alumnes o fracció. Per això, i atés que les funcions que s'exerciran són diferents, haurien de ser-ho també els indicadors, que es podran reduir a dos apartats:
  
- Titulació acadèmica.
  
- Experiència professional.
  
2. PROGRAMA DE FORMACIÓ A DISTÀNCIA
  
a) El nombre màxim d'hores de cada curs serà de 400 i el nombre d'alumnes estarà comprés entre 50 i 75. Per a valorar el percentatge d'inserció es farà proporcionalment al nombre d'alumnes, comparant amb els d'inserció al treball (15 alumnes).
  
b) Tots els cursos hauran de disposar dels següents instruments:
  
- Mitjans didàctics: constituïts pel conjunt de materials escrits, audiovisuals, informàtics i eines i materials de consum idonis per a la consecució dels objectius del programa.
  
- Sistema de tutoria: la tutoria s'exercirà a través dels mitjans de comunicació habituals. Serà de caràcter obligatori o facultatiu per a l'alumne en horari continuat o limitat. Aquests aspectes hauran de ser definits amb la major precisió possible per a cada un dels programes i concretar-ne les característiques.
  
- Mètodes i tècniques d'avaluació: caldrà definir el sistema d'avaluació més idoni per a cada programa i les característiques d'aquest.
  
- Procediment de seguiment i control: caldrà especificar els procediments de seguiment i control que permeten seguir l'activitat de l'alumnat, mesurar-ne la interacció amb el programa i prevenir-ne l'abandó, a més de complir les funcions administratives i de gestió.
  
- Instal·lacions: caldrà definir les instal·lacions necessàries per al correcte desenvolupament del programa, que estaran constituïdes almenys per un centre de tutoria, una oficina de gestió i un centre per al desenvolupament de pràctiques i activitats.
  
- Organització i recursos: caldrà especificar el model organitzatiu i de gestió, i els recursos humans i materials disponibles per a l'execució dels programes.
  
- Caldrà preveure una sessió d'avaluació presencial de l'alumnat i, especialment, l'existència d'un horari ampli i flexible per a la realització.
  
3. TALLERS
  
3.1 TALLERS PER A DONES
  
Als efectes d'afavorir la incorporació de les dones en aquelles ocupacions en les que està subrepresentada, el tècnic d'enllaç podrà augmentar 1 punt en la prioritat de l'acció d'aquelles especialitat no recollides en l'annex de l'Ordre de 16 de setembre de 1998, per al foment de l'ocupació estable de dones en les professions i ocupacions amb menor índex d'ocupació femenina.
  
3.2 TALLERS PER A PERSONES DISCAPACITADES I EN SITUACIÓ DE MARGINACIÓ SOCIAL
  
Juntament amb la documentació que s'exigeix amb caràcter general, les entitats que presenten un projecte de taller per a persones discapacitades presentaran a més, com es preveu en l'Ordre, un llistat que incloga almenys 10 possibles participants en el taller, juntament amb els pertinents certificats de minusvalidesa i en el supòsit de sol·licitar ajuda per inversions s'adjuntarà un projecte d'actuacions.
  
Així mateix i d'acord amb la present ordre, en els tallers adreçats a persones en situació de marginalitat, s'aportarà a més de la documentació general, un informe de l'equip social de base, o de la Unitat de Conductes Addictives de la corresponent àrea de salut, si és el cas, incloent en l'esmentat informe un llistat de com a mínim 20 possibles participants en el taller.
  
En la valoració formal, apartat 2n, infraestructura docent, es tindrà en compte en el cas de tallers per a persones discapacitades o per a col·lectius en situació de marginació social l'especificitat d'aquests col·lectius, sense menyscapte de la qualitat de la infraestructura docent. Concretament en els tallers adreçats a persones discapacitades físiques, caldrà suprimir-hi les barreres arquitectòniques.
  
La valoració dels subapartats instal·lacions, equipament i material de consum s'efectuarà de 0 a 4, segons el següent criteri de nivell:
  
0 Molt baix o nul
  
1 Baix, escàs
  
2 Normal, correcte, adequat
  
3 Bo
  
4 Molt alt, molt bo
  
S'exigirà per a l'aprovació del taller en aquest apartat la qualificació mínima de 2 en cada un dels subapartats de la infraestructura docent.
  
En l'apartat tercer de l'avaluació formal, subapartat prioritat de l'acció, s'incrementarà la puntuació per aquest subapartat en els tallers adreçats a col·lectius en situació de marginació sociolaboral que es desenvolupen en barris d'acció preferent, i s'elevarà la puntuació per prioritat de nivell 2 o inferior a 3 i la puntuació de nivell 3 a 4.
  
La valoració material dels recursos tecnicopedagògics per a tallers adreçats a persones discapacitades o col·lectius en situació de marginació social, s'adaptarà així mateix a criteris de flexibilitat que no comporten menyscapte de la qualitat, a les necessitats i peculiaritats d'aquestes accions formatives molt diferenciades tant pels col·lectius als quals s'adreça com pels objectius globals d'inserció sociolaboral que persegueixen i que excedisquen a la impartició dels simples continguts tècnics.
  
1.1 Contingut teòric i pràctic del taller (Programa)
  
Es considera el grau en què els continguts del programa garanteixen la consecució dels objectius finals plantejats en el projecte, d'acord amb el fet que els alumnes en finalitzar el curs assolisquen la qualificació professional i el grau de socialització, que es pretenen amb la realització dels tallers.
  
Igualment, s'analitza la coherència entre la relació seqüencial i el contingut de cada mòdul formatiu proposat amb l'adquisició de les capacitats que es volen desenvolupar, i l'adequació del perfil col·lectiu d'alumnes amb el taller desenvolupat.
  
1.2 Metodologia d'impartició
  
Es valorarà el grau d'idoneïtat en la metodologia d'aprenentatge proposada atenent l'especialitat sol·licitada i el nivell inicial dels alumnes proposats.
  
Es considerarà:
  
- En quina mesura l'entitat descriu i explicita els objectius del curs.
  
- Ordre d'impartició dels mòduls formatius segons la seqüència progressiva del grau de dificultat.
  
- Idoneïtat de la metodologia proposada i adequació amb els objectius de l'acció i amb el perfil d'accés dels candidats.
  
- Tutela i orientació personalitzada de cada un dels alumnes.
  
- Viabilitat del sistema d'avaluació proposat en el projecte.
  
- Si les pràctiques inclouen activitats adequades a la naturalesa del curs.
  
1.3 Professorat
  
En la valoració del professorat s'incidirà especialment en l'experiència en la docència adreçada a col·lectius de persones discapacitades o marginades.
  
Per a desenvolupar els tallers, les entitats promotores disposaran com a mínim de conformitat amb el que preveu l'Ordre, d'un expert en l'àrea de formació professional ocupacional, preferentment amb coneixements polivalents teoricopràctics i personal amb titulació mitjana o superior que el capacite per a desenvolupar l'àrea de formació bàsica, l'àrea de formació i orientació laboral i que assumirà les tasques de coordinació del programa.


Còpia Permalink ELI